АҚШдан Парижга йўл олган икки рейс таҳдидлар туфайли тўхтатилди » Ўзбекистон янгиликлари – Zamin.uz\nАҚШдан Парижга йўл олган икки рейс таҳдидлар туфайли тўхтатилди\n17 ноябрь куни АҚШда Парижга йўл олган икки рейс портлаш тўғрисидаги аноним таҳдидлар туфайли мажбурий қўнишни амалга оширди. Бу ҳақда Meduza хабар беради.\nЛос-Анжелесдан парвоз қилган Airbus A380 Солт-Лейк-Ситига қўнишга мажбур бўлди. Самолёт бортида 500 га яқин одам бўлган. Бундан ташқари, Вашингтондан Парижга йўл олган самолётнинг ҳам Галифакс аэропортига қўнишига тўғри келди. Унинг бортида 262 нафар йўловчи бўлган.\nҲар иккала самолёт Air France авиакомпаниясига тегишли бўлган. Компаниянинг маълум қилишича, ушбу рейсларда портлаш амалга оширилиши мумкинлиги ҳақидаги аноним хабарлар самолётлар ҳавога кўтарилгандан сўнг олинган.


Дунёга машҳур Сидней Опера театри ҳақида нималарни биласиз? » Ўзбекистон янгиликлари – Zamin.uz\n07 дек, 06:30 1 241 Маданият\nБугунги мақоламиз орқали дунёга машҳур Сидней Опера уйи ҳақида қизиқарли маълумотларни эътиборингизга ҳавола этмоқчимиз. Сидней Опера театри Беннелонг географик нуқтасида жойлашган бўлиб, Сидней Опера театрини қуриш учун дастлабки харажатлар сметаси 7 миллион долларни ташкил этган. Якуний қиймати 102 миллион долларга етган ҳамда ушбу харажатлар Давлат ғазнаси томонидан тўланган.\nОпера уйининг дизайнини лойиҳалаштириш учун 1956 йилда бўлиб ўтган халқаро дизайнерлик танловига 233 та дизайнерлик намуналари тақдим этилган ҳамда Дания вакили Ёрн Уттсон ўзининг дизайни учун 5000 евролик мукофотни қўлга киритгач, унинг яратган дизайни бугунги кунда СОТ ни бутун дунёга машҳур қилди.\nҚурилиш тўрт йил давом этиши керак бўлсада, 14 йилга чўзилди. Иш 1959 йилда бошланиб, 10000 ишчилар жамоаси фаолият кўрсатди. Сидней Опера театри 2007 йилда ЮНEСКОнинг Жаҳон мероси рўйхатига киритилган. Тахминан 1,62 гектар майдонни қамраб олган ушбу мажмуага бир миллиондан ортиқ том ёпиш плиталари ишлатилган. Сидней Опера театри қиролича Елизавета II томонидан 1973 йил 20 октябрда очиб берилган.\nҚиролича бу ерга жами тўрт марта ташриф буюрган бўлиб, охирги ташрифини 2006 йилда амалга оширган. Сидней симфоник оркестри Концерт залида саҳнага чиққанида, асбобларнинг оҳангдорлиги таъминланиши учун ҳарорат 22,5 даража бўлиши керак. Ҳарорат ва намлик мусиқа асбоблари учун жуда муҳим омилдир. Ҳар йили Опера театрига 10,9 миллиондан ортиқ киши ташриф буюради. Ушбу театр дунёнинг меҳмонлар энг кўп ташриф буюрувчи меъморий обидасига айланиб улгурган.\nСидней Опера Театри Ёрн Уттсон Елизавета II\nЙўқ, у на худо, на авлиё, на пошшо, у биринчи президент... 27 июн, 00:44\nАвстралиянинг Сидней ҳайвонот боғида ноёб қизил пандачалар дунёга келди (видео) 12 мар, 11:57\nЎзбекистонлик опера қўшиқчиси Рамиз Усмонов Россияда яккахон концерт беради 26 янв, 08:03\nХалқаро танловда опера ижрочилиги бўйича хоразмлик ёш ижодкор 1-ўринни қўлга киритди 20 окт, 10:08\n64 млрд доллар. Саудия Арабистони кўнгил очиш саноатида инқилобий ўзгаришлар кутилмоқда 23 фев, 10:23


Қозоғистонда уй-жой қимматлашяпти - Номадлар,Турклар,Қозоқ одатлари ва анъаналари,Қозоғистон табиати | QazaqTV\nҚозоғистонда уй-жой қимматлашяпти\nҚозоғистонда уй-жой қимматлашишда давом этяпти. Янгилари ҳам, иккиламчи бозордагиси ҳам қимматлашди. Миллий статистика бюроси берган маълумотга кўра, бир ой ичида янгидан қурилаётган биноларда баҳо 2 фоизга ошди. Бир квадрат метр уй-жой баҳоси ўртача 7 минг тенгега кўтарилди, дея таъкидлайди Биринчи кредит бюро аналитиклари. Энг қиммат нарх пойтахтда: бир квадрат метри 545 минг тенгедан. Тарозда нархлар ҳозирча анча арзон: 160 минг.\nИккиламчи бозорда квадрат метрлар нархи бир фоиз атрофида ўсган. Экспертлар таъкидлашича, сўнгги 8 ой давомида бу энг кичик ўсиш. Эслатамиз, ушбу сегментдаги квартиралар ижараси ва харид баҳоси ўтган йил давомида рекорд даражада кўтарилганди. Шунга қарамай, май ойида 13 шаҳарда яна ўсиш кузатилди. Ўскемен ва Қизил Ўрда ва Ақтауда суръатлар юқори. Пойтахтда эса иккиламчи уй-жой баҳоси бир оз пасайди.


Зўравонлик қурбонларини ҳимоя қилиш учун “Нажот” мобил иловаси ишга туширилди\n22 май 2022, Тошкент вақти: 15:02\nЎзбекистонда зўравонлик қурбонларининг ҳуқуқларини ҳимоя қилиш ва уларга ўз вақтида ёрдам беришдан иборат бўлган “Нажот” мобил иловаси ишлаб чиқилган.\nСенат ахборот хизмати маълумотига кўра, илова БМТнинг “Гендер асосидаги зўравонликка қарши 16 кунлик фаол ҳаракатлар” кампанияси муносабати билан Маҳалла ва оилани қўллаб-қувватлаш вазирлиги ва Бирлашган Миллатлар Ташкилотининг Тараққиёт дастури томонидан Швеция ҳукумати кўмаги билан амалга оширилаётган “Давлат бошқарувида ва ижтимоий-сиёсий ҳаётда аёлларнинг ҳуқуқ ва имкониятларини кенгайтириш” қўшма лойиҳа доирасида ишга туширилган.\nҚайд этилишича, илованинг бош саҳифасида фавқулодда вазият учун мўлжалланган “Ёрдам” тугмаси мавжуд бўлиб, фойдаланувчи оиладаги зўравонлик қурбонига айланган тақдирда, ушбу тугмани босиб, 3 сониядан кўпроқ ушлаб туриш керак.\n“Нажот” иловаси қурбоннинг оиласига ёрдам сўраб хабар жўнатади ва унинг манзилига ҳавола юборади”, дейилади хабарномада.\n“Ёрдам” тугмачасини ишлатиш учун “Ёрдам учун контактлар” бўлимига фойдаланувчи яқинларининг контактларини ва ёрдам ҳақидаги хабарни қўшиши керак. Иловада хабарга жавоб бера оладиган 5 нафаргача яқин кишининг контактларини қўшиш мумкин. Бу одамларни илова тўғрисида олдиндан огоҳлантириш тавсия этилган.\nФойдаланувчи “Энг яқин ёрдам марказига хабар бериш” параметрини ҳам танлаши мумкин. Бунда фойдаланувчи учун хавф туғилганига оид маълумот энг яқин реабилитация марказига юборилади.\nИловада “Ёрдам марказлари” бўлими мавжуд бўлиб, у ерда оилавий муаммолар, оиладаги зўравонлик ва фавқулодда вазиятларда ёрдам учун мурожаат қилиш мумкин бўлган жойлар ҳақида маълумот олиш мумкин. Ушбу марказларда, агар керак бўлса, психолог, шифокор ёки ҳуқуқшунос маслаҳатларини олиш ва ҳимояланган турар жой сўраш мумкин. Бундан ташқари, зўравонлик қурбонлари илова орқали ҳудудлардаги Ички ишлар бўлимларининг аёллар масалалари бўйича инспекторларига мурожаат қилишлари ҳам мумкин.\nИловада ҳар бир ҳудуддаги зўравонлик қурбонларини реабилитация қилиш марказлари рўйхати келтирилган. Керакли ҳудудни танлаб, ушбу марказларнинг манзили ва контактлари тўғрисида маълумот олиш мумкин. Шунингдек, навигация учун ёрдам сифатида марказларнинг манзили харитада келтирилган.\nИлова ёрдамида психологнинг онлайн ёрдамини, қийин вазиятда шифокор ва адвокат билан маслаҳатлашиш мумкин.\nМобил илованинг ўзбек ва рус тилларидаги версиялари мавжуд.\nРасмий маълумотларга кўра, жорий йилнинг январь-сентябрь ойларида Ўзбекистонда зўравонликдан жабрланган шахсларни реабилитация қилиш ва мослаштириш марказларига 14 849 та мурожаат келиб тушган.


Беларусда Лукашенко режимига қарши намойиш хотирланди\n21 январ 2021, Тошкент вақти: 16:43\nдекабр 19, 2011\n2010 йилнинг 19 декабрда Минск марказига йиғилган норозилар сони 50 мингга яқинлагани айтилган эди.\nБугун Беларусда Александр Лукашенкони мамлакат ҳокимиятида қолдирган сайлов натижаларига норозилик тариқасида ўтказилган намойишларнинг бир йиллиги хотирланди.\nБундан бир йил муқаддам Лукашенко режимидан норози 50 мингга яқин одам Минск кўчаларига чиққан ва бу норозилик аёвсиз тарзда куч билан бостирилган эди.\n700 нафардан ортиқ намойишчи ҳибсга олинган эди. Александр Лукашенкога рақиб бўлиб, президентлик сайловида иштирок этган икки номзод қамоққа ҳукм қилинган эди.\nНамойишларнинг бир йиллигини хотирлаб, бугун Минск шаҳрида кўчага чиққан фаоллар бир йилдан буён қамоқда қолаётган сиёсий маҳбусларни озод қилиш талабини такрорлади.


Президент барча ҳокимларни огоҳлантирди - Darakchi\nПрезидент барча ҳокимларни огоҳлантирди\nСИЁСАТ 19.05.2020, 21:26\nБугун, 19 май куни Президент Шавкат Мирзиёев раислигида тадбиркорликни қўллаб-қувватлашга қаратилган қўшимча чора-тадбирлар бўйича видеоселектор йиғилиши ўтказилди. Бу ҳақда Президент матбуот хизмати хабар берди.\nТаъкидланишича, пандемия туфайли камбағал аҳоли ва ишсизлар сони ошиши, оилалар даромади камайиши тайин. Шу сабабли қисқа фурсатда янги иш ўринлари яратиш учун кичик бизнес ва оилавий тадбиркорликни фаол қўллаб-қувватлаш зарур.\nЙиғилишда бу борадаги қўшимча чора-тадбирлар ва устувор вазифалар муҳокама қилинди. Аввало, тадбиркорлар ҳуқуқлари кафолатлари ва мулк дахлсизлигини таъминлаш масаласига жиддий эътибор қаратилди.\nДавлат раҳбари топшириғига кўра, тадбиркорлик муҳити ҳар бир туман ва шаҳар кесимида ойма-ой таҳлил ва хулоса қилиб борилади. Шунингдек, Бизнес-омбудсман тадбиркорлар ҳуқуқи ва мулк дахлсизлигини бузган туман ва шаҳар ҳокимлари тўғрисида ҳукуматга маълумот киритиб боради. Вазирлар Маҳкамаси тадбиркорлар муаммосини ҳал қилмаган, улар билан етарли даражада ишламаган шаҳар ва туман ҳокимларининг лавозимга лойиқлигини кўриб чиқади.


Дунёдаги биринчи ғаройиб югуриш велосипеди\n00:19 / 27.05.2016\nАгар велосипед ҳайдашни фойдали спорт тури деб ҳисобламасангиз, унда янги ғаройиб Lopifit электрон модели сизга мос келиши мумкин. Унда педални босиш ўрнига велосипед рамкасига ўрнатилган югуриш йўлакчаси бўйлаб ҳаракатланишга тўғри келади. Мазкур гибрид Нидерландияда аллақачон аҳоли пунктлари ҳамда улар орасидаги йўлларда ҳаракатланиш учун энг қулай восита сифатида машҳурликка эришди.\nОчиқ ҳаводаги энг яхши спорт турига нима етсин. Яна у узоқни яқин қилса янада фойдали бўлади. Lopifit’да оддий велосипедга нисбатан 4 карра тезроқ ҳаракатланадиган Quantum электромотори жойлашган. Юриш запаси - 55 км. Қияликдан пастга қараб ҳаракатланаётган вақтда двигателни автоматик ўчириш ва бурилиш ёки тормоз функцияларини ёқиш имкони мавжуд. Ноодатий югуриш велосипеди олти хил рангда тақдим этилади. Шунингдек, унинг юкхонаси, 2.3 метр олдиндаги йўлни ёритувчи LED чироқлари ва аккумулятор индикатори бор. Лекин мазкур ғаройиб ва фойдали транспорт воситасининг нархи арзон ҳам эмас – 1899 евро.


Бош саҳифа Ўзбек шеъриятиЎзбек замонавий шеъриятиҲабибий (1890-1980)\nЧоп этилган 26.09.2013 08.02.2018 МуаллифZiyouz.uz\nҲабибий (тахаллуси; асл номи Зокиржон Холмуҳаммад ўғли) (1890, Пахтаобод тумани Қўқон қишлоғи — 1980.16.4, Тошкент) — Ўзбекистон халқ шоири (1974). Ўзбекистонда хизмат кўрсатган маданият ходими (1970). Қўқон ва Андижондаги мадрасаларда таҳсил кўрган.\nНавоий, Фузулий, Муқимий, Фурқат асарларини мутолаа қилиб, аруз вазнининг бадиий латофати ва бой имкониятларини қунт билан ўрганган. Ҳабибийнинг ғазалнавислик ижоди мазкур адабий муҳитда шаклланиб борган. Навоийнинг 500 йиллигига тайёргарлик ишлари бошланиши билан Ҳабибий сафдошлари Бокий, Маҳжурий, Анисий ва Сайфий билан бирга Навоий комитети томонидан таклиф этилиб, Тошкентга кўчиб келган (1938). Ғ.Ғулом, Ҳ.Олимжон, С.Абдулла, С.Мирзаев, С.Муталлибов сингари алломалар билан бирга Навоий адабий меросини ўрганган.\nҲабибий 1939 йилда Фарғона канали қурилишига шоир сифатида сафарбар этилган. Шу вақтдан бошлаб унинг ғазаллари республика даврий матбуотида эълон қилиниб, машҳур ҳофизлар томонидан ижро қилина бошлаган. Ўз ғазаллари ҳамда мумтоз адабиёт ва мусиқа соҳасидаги билими билан ҳурмат қозонган Ҳабибий 1940 йилда Янгийўлда ташкил этилган вилоят мусиқали драма ва комедия театрига адабий эмакдош этиб тайинланган ва 1946 йилга қадар шу лавозимда хизмат қилган.\n«Меҳнат қўшиқлари», «Янги яллалар» (1949), «Колхозчилар ашуласи» (1951), «Кўнгил тароналари» (1957), «Замон фарҳодлари» (1959), «Танланган асарлар» (1967), «Девон» (1971), «Наврўзи олам» (1973) ва б. шеърий тўпламлар муаллифи.\nҲабибий ижодида севги ва вафо, ватанга, миллий ва умуминсоний қадриятларга ҳурмат ҳамда садоқат ғоялари устуворлик қилади. Ҳабибий мумтоз ўзбек шеърияти ва, айниқса, мусиқасини назар-писанд қилмаслик, ҳатто феодал даврларнинг социализмга ёт мероси сифатида рад этиш ҳоллари авж олган замонларда Навоий, Муқимий сингари мумтоз шоирларнинг ҳаётбахш анъаналарини изчил давом эттирган.\nҲабибийнинг адабий мероси мумтоз ўзбек адабиётининг ғазал, мурабба, мухаммас, мусаддас, рубоий, туюқ, қасида ва достон сингари жанрларида ёзилган 40 мингдан зиёд байтдан иборат. Унинг 300 дан зиёд ғазалларига куй басталанган бўлиб, уларнинг аксари ҳозир ҳам ижро этилади.\nҲабибий Тошкентнинг Камолон қабристонига дафн этилган. Тошкент, Андижон шаҳарлари ва Пахтаобод туманидаги кўчалар Ҳабибий номи билан аталади. Пахтаобод туманида Ҳабибий уй-музейи барпо этилган.\nЭй ёронлар, ишқ дарсин қилганимда ибтидо\nЖилвагар эрди кўзимда нозанин бир маҳлиқо.\nСафҳайи оразда ҳар лаҳза ўқиб ҳолу хатин,\nҲарна мазмун бўлса бўлди шубҳасиз кўнглимга жо.\nСўзласам ишқу муҳаббатдан очилгай чеҳраси\nБор экан билдим муборак зотида меҳру вафо.\nИшқ аро Фарҳоду Мажнунларга тан бергай жаҳон\nҚилмади тарки муҳаббат кўрди кўп жабру жафо.\nТан берурман эмди ҳар меҳнатга тоқат кўрсатиб,\nТо тирик борман бу йўлдан ёнмагайман мутлақо.\nЯшнагайман дам-бадам кўрсам танимга сиғмайин\nОй юзидин касб этиб кўнглим, кўзим нуру зиё.\nСенга ҳам бўлгай муяссар, эй Ҳабибий, васли ёр,\nБўлмагай асло умиду орзулар барҳаво.\nКел эй кўнгилнинг азизи кўп этма истиғно,\nНа деб ўзингга мени аввал айладинг ошно.\nДилим чароғи, кўзим нури, тан мадорисан,\nАзта бошинг ҳақи, бир лаҳза бўлма бепарво.\nҚаро кўзингга кўзим тушмаса ёмон ҳолим\nФироқинг ўтига йўқ сабру тоқатим асло.\nЗамону асрим аро эй ягона фарзона,\nЖаҳонда борму киши сен каби гўзал зебо.\nКулиб кўзинг қирида илтифот этар чоғда\nҚиё-қиё боқишинг кимни қилмагай шайдо.\nЧаманда кўкка боқиб қолди бир кўриб наргис,\nБўлурму дуняда кўзлар кўзинг каби шаҳло.\nЧин эътиқодим ила софу тоза меҳрингни,\nҲабибий, сафҳаи сийнамда айладим иншо.\nКарашма бирла ҳушим олди бир кўзи шаҳло,\nТағофил айлади-ю, кетди боқмади асло.\nКўнгилда оҳи жаҳонсўзу юз ғаму андуҳ,\nДилимда дарди фироқу қошимда минг савдо.\nТешик-тешик жигаримдан булоқ ўлиб қонлар\nКўзимда тўлмоғу тошмоқ била улуг дарё.\nХаёли лаъли лаби масту майпараст этди,\nҚаро кўзин қараши қилди волаю шайдо.\nАжабки ҳар туну кун ёра-ёр экан, ағёр,\nҒарибу ғамзодалардан ҳамиша бепарво.\nҲумори бодайи васли билан хароб ўлдим,\nХуморим аччиғи то қилмагай мени расво.\nҲабибий, кўз тутаман иштиёқий васли билан,\nНечук аламки яна қилса нозу истиғно.\nЭл оғзида ширин афсона эрди Тоҳиру Зуҳро —\nМуҳаббат бирла чирмашган ҳақиқий ошиқи шайдо.\nЗамона зулм ила отди азим дарёга Тоҳирни\nВа лекин қаърига тортмай кўтарди бошига дарё.\nБукун майдонда шону шавкат ила жилвагар бўлди,\nЧин ошиқликни таълим айлаб элга бу ики барно.\nОчилган, яшнаган гулшанда ранго-ранг олиб илҳом\nНахуш санъат билан тасвир этибдир Собир Абдулло.\nНеча душман чиқиб тўсмоқчи бу нури ҳақиқатни,\nҚолиб нури ҳақиқат ёв ўзи барбод бўлур аммо.\nҲақиқат шами ўчмас зулму даҳшатнинг шамолидан,\nАдолат байроғи қайрилмагай бир зарра ҳам асло.\nҲабибий, эътиқодим шулки иқболу зафар бизда,\nНечунким янги-янги кунда бўлмоқда ҳунар пайдо.\nЖаҳонда илму фаннинг кони мактаб,\nТугалмас кони бепоёни мактаб.\nМуҳаббат қилса ким илму ҳунарга,\nШирин жон бирла тенг жонони мактаб\nВужудин илм ила гавҳар қилурга,\nҚидирса чоралар имкони мактаб.\nТўлиғ илму адаб олмоққа аввал\nКишининг ғайрату виждони мактаб.\nАзиз ёшлар учун ёшлик ғанимат,\nБилимсизнинг бўлур армони мактаб.\nРивож олса не чоғлик илму урфон,\nМадад бахшу мадору жони мактаб.\nШарафли келди махлуқ ичра ннсон —\nШараф узра шараф ҳам шони мактаб.\nБаҳрасизлар бирла ўтган умру фурсатлар абас,\nТоза жонпарвар каломи аҳли ҳикматлар абас.\nБазм аро жўш урса қайнаб соз ила хонандалар,\nҚилмагай таъсир қизғин базму суҳбатлар абас.\nБаъзи бир каж фаҳму худбинларга минг жон куйдириб,\nҚилса ҳурмат бирла танқиду насиҳатлар абас.\nМаснади суҳбатга лойиқ аҳли дониш бўлса ким,\nСурат оро у қуруқ ҳайбатли савлатлар абас.\nИшлаганда ақлу идрокингни ишлат аввало,\nЙўқса ҳосилсиз бўлур беҳуда меҳнатлар абас.\nБир ёмонга раҳм гўё жавр эрур юз яхшига,\nГар аниқланса ёмонлик раҳму длафқатлар абас.\nЭй Ҳабибий, кимда-ким завқи муҳаббат бўлмаса,\nСидқ ила ҳар қанча кўп қилсанг муҳаббатлар абас,


ПҚ-1887-сон 25.12.2012. Ўзбекистон Республикасининг 2013 йилги асосий макроиқтисодий кўрсаткичлари прогнози ва Давлат бюджети параметрлари тўғрисида\n7.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.01.00 Юридик шахслардан олинадиган фойда солиғи / 07.10.01.04 Юридик шахслардан олинадиган фойда солиғи ставкаси;\n8.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.02.00 Жисмоний шахслардан олинадиган даромад солиғи / 07.10.02.03 Жисмоний шахслардан олинадиган даромад солиғи ставкалари;\n9.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.02.00 Жисмоний шахслардан олинадиган даромад солиғи / 07.10.02.05 Якка тартибдаги тадбиркорларни ва бошқа фуқароларни солиққа тортиш;\n10.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.03.00 Қўшимча қиймат солиғи / 07.10.03.03 Қўшимча қиймат солиғи ставкалари;\n11.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.04.00 Акциз солиғи / 07.10.04.02 Акциз солиғи ставкалари;\n12.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.05.00 Ер ости бойликларидан фойдаланганлик учун солиқ ва махсус тўловлар / 07.10.05.02 Ер ости бойликларидан фойдаланганлик учун солиқ ставкалари;\n13.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.05.00 Ер ости бойликларидан фойдаланганлик учун солиқ ва махсус тўловлар / 07.10.05.05 Ер ости бойликларидан фойдаланганлик учун махсус тўловлар;\n14.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.07.00 Сув ресурсларидан фойдаланганлик учун солиқ / 07.10.07.02 Сув ресурсларидан фойдаланганлик учун солиқ ставкалари;\n15.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.08.00 Шахсларнинг айрим тоифаларини солиққа тортиш / 07.10.08.01 Кичик корхоналар ва микрофирмаларни солиққа тортиш;\n16.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.08.00 Шахсларнинг айрим тоифаларини солиққа тортиш / 07.10.08.02 Савдо ва умумий овқатланиш корхоналарини солиққа тортиш;\n17.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.08.00 Шахсларнинг айрим тоифаларини солиққа тортиш / 07.10.08.03 Қишлоқ хўжалиги товар ишлаб чиқарувчиларини солиққа тортиш;\n18.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.08.00 Шахсларнинг айрим тоифаларини солиққа тортиш / 07.10.08.11 Бошқа ташкилотларни солиққа тортиш;\n19.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.09.00 Бошқа умумдавлат солиқлар;\n20.07.00.00.00 Молия ва кредит тўғрисидаги қонунчилик. Банк фаолияти / 07.10.00.00 Умумдавлат солиқлари / 07.10.11.00 Алоҳида тоифадаги юридик шахсларни солиққа тортиш хусусиятлари;\n28.07.00.00.00 Молия ва кредит тўғрисидаги қонунчилик. Банк фаолияти / 07.16.00.00 Мажбурий тўловлар, ажратмалар ва йиғимлар / 07.16.02.00 Ягона ижтимоий тўлов;\n29.07.00.00.00 Молия ва кредит тўғрисидаги қонунчилик. Банк фаолияти / 07.16.00.00 Мажбурий тўловлар, ажратмалар ва йиғимлар / 07.16.03.00 Фуқароларнинг Бюджетдан ташқари Пенсия жамғармасига суғурта бадаллари;\n30.07.00.00.00 Молия ва кредит тўғрисидаги қонунчилик. Банк фаолияти / 07.16.00.00 Мажбурий тўловлар, ажратмалар ва йиғимлар / 07.16.04.00 Бюджетдан ташқари Пенсия жамғармасига мажбурий ажратмалар;\n31.07.00.00.00 Молия ва кредит тўғрисидаги қонунчилик. Банк фаолияти / 07.16.00.00 Мажбурий тўловлар, ажратмалар ва йиғимлар / 07.16.05.00 Республика йўл жамғармасига ажратмалар ва йиғимлар;\n32.07.00.00.00 Молия ва кредит тўғрисидаги қонунчилик. Банк фаолияти / 07.16.00.00 Мажбурий тўловлар, ажратмалар ва йиғимлар / 07.16.06.00 Бошқа бюджетдан ташқари жамғармасига ажратмалар ва йиғимлар;\n(Ўзбекистон Республикаси қонун ҳужжатлари тўплами, 2012 й., 52-сон, 587-модда; 2013 й., 32-сон, 424-модда; 2017 й., 16-сон, 273-модда; Қонун ҳужжатлари маълумотлари миллий базаси, 19.12.2017 й., 06/17/5287/0425-сон, 27.12.2018 й., 07/18/4086/2354-сон, 04.01.2019 й., 07/18/4088/2412-сон)


Сангороддан яна бир сиёсийнинг майити чиқди\n17 июн куни навоийлик 63 ёшли Суннатилло Зариповнинг ўлиги қамоқхонадан уйига жўнатилди. Марҳумнинг яқинларига кўра, сиёсий айбловлар билан 15 йилга қамалган Суннатилло Зарипов қамоқхонада қийноқлар қўлланилгани натижасида оламдан ўтган.\nСуннатилло Зариповнинг жасади Тошкентдаги маҳбуслар шифохонасидан Навоийнинг Кармана шаҳридаги уйига жўнатилганида уни яқинлари ҳатто танишмаган.\nМарҳумнинг рафиқаси Сабоҳат опа эрининг аҳволи оғирлигини кўриб, эри ўз ажали билан ўлганига шубҳа қилади.\n- (йиғлаб) Энди урганларини мен кўзим билан кўрганим йўқ, айланайин. Фақат аҳволлари оғир эди. Мен жуда ҳам ориқлаб кетганларини кўрдим, дейди марҳумнинг рафиқаси.\nСуннатилло Зариповни охирги марта тирик кўрган қизи отаси ниҳоятда аянчли аҳволда бўлганини айтади.\n- Бордим¸ дадамни кўрдим. Шундай кирганимда мени танимадилар. “Нимага танимаяпсиз, дада?” десам¸ “Э бачам, шундай бўлиб қолибди-да”, дедилар. “Нимага бундай бўлди дада? Қайси касаллик билан бу ерга олиб келдилар?” десам¸ “Нима бўлса, Навоийда бўлди. Навоийда менга нимадир укол қилиб¸ менга нимадир едиришди”, дедилар. Жуда ҳам ориқлаб кетганлар. Кичкинагина бўлиб қолганлар. Мен ҳам танимадим. Шундай ойнадан гаплашамиз телефонда. У киши мени танимаëтганларига мен: “Иби¸ мен бошқа кишининг кабинасига кирибман” деб, чиқиб қараб ўтириб кейин танидим. Бошининг тепасида шишкалари бор эди-да олдиндан. Ўшандан танидим кейин, дейди марҳумнинг қизи.\nСуннатилло Зарипов яқинлари унинг ўз ажали билан ўлганига шубҳа қилаётган бўлишса-да, бироқ бу борадаги гумонларини очиқ айтишга қўрқишмоқда.\n- Энди ҳозир бу ерда бизларни қўрқитаяпти аëлларни ҳам олиб кетади деб. Билмадим энди, мени ҳам тинч қўймайдими? Қўрқаман. Бу гапларни мен айта олмайман. Қўрқаман. Сиз билан гаплашишга ҳам қўрқаман. Эшитишимча¸ бизларнинг телефондан СНБ ходимлари ҳамма гапларни эшитиб ўтиради. Оддий битта дискни деб, дадамни шунча аҳволга туширди. Бу аëлларни ҳам бир нима қилишдан тап тормайди деяптилар, дейди марҳумнинг қизи.\nЗарафшон шаҳар жиноий ишлар бўйича суди ҳукмига кўра, бир қатор сиёсий ва диний мотивлар билан 15 йилга қамалган Суннатилло Зариповнинг уйидан тинтув пайтида, марҳумнинг рафиқасига кўра, фақат Хайрулла Ҳамидов шеърлари ёзилган диск топилган.\n- Хайрулланинг маърузалари эмас, шеърлари ëзилган дисклари чиқди. Ҳижоб ҳақида¸ ўғил ҳақида шеърлари бор эди. Хўжайинимнинг ўзлари ўқийдиган Қуръонни олиб кетдилар¸ дискларни олиб кетдилар. Хайрулланинг дисклари ҳозир мумкин эмас экан. Бизлар уни ҳар доим жон қулоғимиз билан эшитар эдик. Ҳамма жойни кўрди. Ноқонуний ҳеч нарса йўқ. Шу битта диск, дейди марҳумнинг рафиқаси.\nБиз Тошкентдаги маҳбуслар шифохонасига мурожаат қилиб, Суннатилло Зарипов ўлими сабаблари билан қизиқдик. Бироқ у ердан “ёзма равишда мурожаат қилинг” деган одатий жавобни олдик.\nЎзбекистон қамоқхоналаридаги вазиятга бевосита гувоҳ бўлган собиқ маҳбус Муҳаммадсолиҳ Обутовга кўра, мамлакат қамоқхоналарида икки ҳолат яъни қийноқ ва касаллик маҳбуслар ўлимига сабаб бўлади.\n- Ичкаридаги шароитнинг оғирлиги, масалан, ҳар куни “намоз ўқидинг¸ бошқа қилдинг” деб калтаклаб¸ изоляторга ташлаб¸ шунақанги қийин шароитлар одамнинг силласини қуритиб, тез касалланадиган бўлиб қолади-да. Сал нарса бўлса ҳам одам касал бўлади¸ бошқа бўлади. Мана шунақа касаллар кейинчалик эплай олса¸ Сангородга кўтарилади. Аксарияти Сангородга кўтарилмайди, кўтарила олмайди. Яъни у ëққа ҳам катта пул билан борилади-да. 159 ларнинг ўлиши аниқ бўлиб қолсагина Сангородга жўнатади. Бўлмаса, у ëққа чиқа олмайди улар. Агар аниқ ўладиган бўлса¸ шунда юбориши мумкин. Асосан Сангородда кўп ўлади. Кунига нечталаб одамлар ўлади Сангородда. Лекин унинг аксариятини ҳеч ким билмайди¸ ҳеч кимга айтилмайди. Зонанинг ўзида камдан кам ўлади. Чунки зонада ўлишидан олдин Сангородга жўнатилади. Зонанинг ўзида ўлганлар бўлди. Ўзимиз кўрдик. Бизларнинг давримизда ҳар хил шароит бўлди. Касалликдан ўлганлар бўлди¸ ўзлари уриб ўлдирганлар бўлди. Масалан, Ботир қозоқ деган хоразмлик бор эди. У Урганчнинг положенеци (криминал авторитети) эди. Шу одамни 46 да уриб ўлдирдилар. У юқорининг рухсати билан бўлган иш эди. Яъни уришга, ўлдиришга рухсат бор эди, дейди собиқ маҳбус Муҳаммадсолиҳ Обутов.\nМаҳаллий қамоқхоналардаги вазиятни яқиндан кузатиб келаётган Ўзбекистон мустақил ҳуқуқ ҳимоячилари ташаббус гуруҳи раҳбари Суръат Икромовга кўра, мамлакат қамоқхоналаридан ҳар йили тахминан 150 нафар маҳбус ўлиги чиқади.\n- Энг кўп бизлар эшитиб турган бу Жаслиқ қамоқхонасидан кўп ўлик чиқади. Кейин Андижондаги тергов изолятори-1 деб гапирилади¸ кейин Бухородаги 25-тергов изолятори¸ яна Навоий¸ Қаршидаги қамоқхоналарда¸ яна Каттақўрғондаги тергов изоляторидан. Асосан ўшалардан. Лекин бошқа қамоқхоналардан ҳам ўлик келиш ҳоллари бор. Булар ҳар хил қийноқлардан ëки бошқа нарсалардан жабрланиб ўлганлар. 50 га яқин тергов изолятори ва қамоқхоналар бор, ўшаларнинг ярмидан кўпида ўлим чиқиш воқеалари тез-тез бўлиб туради, дейди Суръат Икромов.\nҲуқуқ фаолига кўра, қамоқхонадаги ўлим ҳолатлари асосан сиёсий ва диний мотивлар билан қамалган маҳбуслар орасида кўпроқ учрайди.


Коронавирус юқтирган беморлар бепушт бўлиб қоладими? - Hidoyat.uz\nАсосий саҳифа Янгиликлар Ўзбекистон янгиликлари Коронавирус юқтирган беморлар бепушт бўлиб қоладими?\nЧоп этилди Avgust 2, 2020 Коронавирус юқтирган беморлар бепушт бўлиб қоладими?da fikr bildirishni o'chirish\n— Ўзбекистонда касал аёллардан туғилган чақалоқларда короновирус инфекциясига текширув ўтказиладими?\n— Янги туғилган чақалоқни короновирус инфекциясига текшируви туғилгандан сўнг 12-24 соат ўтгач амалга оширилади.\nНатижаларни тасдиқлаш учун такрорий тест 24 соатдан кейин амалга оширилади.\n— Коронавирус инфекцияси юқтирган беморлар бепуштликка чалинишлари мумкинми?\n— Коронавирус касаллигига чалинган беморларда бепуштлик ривожланиши исботланмаган.


21:08 / 11.11.2016\nЎзбекистон терма жамоаси ярим ҳимоячиси Азизбек Ҳайдаров ЖЧ-2018 саралаши доирасида Жанубий Кореяга қарши кечадиган ўйинга бормайди. Бу ҳақда футболчининг агенти Санъат Шарипов ўзининг твиттердаги саҳифасида эълон қилди.\n"Breaking News: Азизбек Ҳайдаров Жанубий Кореяга қарши ўйинда иштирок этмайди. У бугунги машғулотда яна жароҳат олди ва терма жамоа лагерини тарк этди", - дея ёзган манба.\nҲайдаров 10 ноябрь куни бўлиб ўтган Иорданияга қарши ўртоқлик ўйинида бир неча дақиқа ҳаракат қилганди.\nУ билан бир амплуа вакили бўлган таянч ярим ҳимоячиси Вадим Афонин 4 йиллик танаффусдан кейин терма жамоага таклиф этилганди. Кўп эҳтимол билан айнан у Жанубий Кореядаги ўйинда асосий таркибда ҳаракат қилади.\nЖанубий Кореяга қарши ўйин 15 ноябрь куни Сеулдаги "World Cup" стадионида ўтказилади.\nжароҳат Азиз Ҳайдаров\nНеймарга ташхис қўйилди\nВидео: «Манчестер Сити» ҳужумчиси ўйин вақтида йиғлаб юборди


Ўзбекистонда "маънавиятга зид" видео ўйинлар тақиқланди - BBC News O'zbek\nЎзбекистон маънавиятга зид деб топган ва барқарорликка таҳдид солувчи ўнлаб компютер ўйинларини тақиқлади. Рўйхатда бир қатор зўравонлик саҳналари акс этган ўйинлар билан бирга дунёда машҳур Grand Theft Auto (GTA) ва беозор классик Симлар (The Sims) каби ўйинлар ҳам бор.\nТақиқ ушбу ўйинларни Ўзбекистонга олиб кириш ва тарқатишни ноқонуний амалга айлантиради. Интернетда бу қарорга тезда муносабат билдирилди. Фикрлар орасида истеҳзоли кулгудан тортиб, жаҳл ва қўллаб қувватлашларни ҳам кўриш мумкин.\nНима учун тақиқланди?\nЎзбек расмийларига кўра, ўйинлар "зўравонлик, порнографияни тарғиб қилиши ва хавфсизлик ҳамда сиёсий, ижтимоий барқарорликка таҳдид солиши мумкин". Шунингдек, улар тинчлик, миллатлараро ва динлараро тотувликка раҳна солиши мумкинлиги айтилган.\nImage caption Кредолар қатли\nЯна бир сабабда "ўйинлар Ўзбекистон ҳақида нотўғри маълумот бериши ҳамда унинг тарихи, маданияти ва қадриятларини бузиб кўрсатиши" мумкинлиги маълум қилинган.\nТақиқ ҳукуматнинг ёшларни гўёки "бузғунчи" таъсирлардан ҳимоя қилиш сиёсатининг давоми сифатида кўриш мумкин.\nТақиқ рўйхатида қандай ўйинлар бор?\nТақиқланган 34 та ўйин орасида ҳукумат комиссияси томонидан тасдиқлаб берилган отишмалардан тортиб, қўрқинчли ёки эротик ўйинлар бор.\nImage caption Рўйхатда маиший The Sims (Симлар) ҳам бор\nУларнинг ичида дунёда жуда ҳам оммалашиб кетган Grand Theft Auto (GTA) Call of Duty нинг 5 ўйини бор. Ҳатто ҳар замоннинг энг яхши сотилган ўйини, маиший ва беозор Симлар (The Sims) ҳам бор\nЎйинларнинг аксарияти Ўзбекистонда кенг тарқалган ва деярли ҳар бир интернет-кафеларда ҳамда русийзабон ДВД дискларида қалбаки нусхаларини осонликча топиш мумкин.


Арнасой туман Маданият саройида 3-сектор томонидан ёшлар билан учрашув бўлиб ўтди » Арнасой тумани ҳокимлиги расмий сайти\nАрнасой тумани ҳокимлиги » Янгиликлар » Арнасой туман Маданият саройида 3-сектор томонидан ёшлар билан учрашув бўлиб ўтди\nБугун 15 январь куни Арнасой туман Маданият саройида 3-сектор томнидан сайёр қабул ва ёшлар учрашув бўлиб ўтди.\nУнда Жиззах вилояти ИИБ бошлиғи генерал-майор Ғайрат Қодиров, Арнасой туман ҳокими Хуршид Алимарданов ҳамда тумандаги корхона ва ташкилот рахбарлари билан бир қатор ёшлар ҳам иштирок этди.\nСайёр қабул давомида, Жиззах вилояти ИИБ бошлиғи генерал-майор Ғайрат Қодиров томонидан 23 нафар ёшларнинг турли масалалардаги мурожаатлари қабул қилинди.\nБугунги кунда ёшлар ҳар қайси давлатнинг олиб бораётган сиёсатининг объектини ташкил этувчи муҳим ижтимоий қатлам саналади. Демократик давлат-мустақил Ўзбекистон ёшлари хар қандай соха бўлмасин кун сайин жахонда кенг танилмоқда. Шуни инобатга олган холда, ва Президент ва ёшлар учрашувида белгиланган вазифалар ижроси сифатида учрашувда 14 нафар ёшга кредит олиш учун, ҳамда 3 нафар ёшга ер олиш учун сертификатлар берилди.\nБундан ташқари 15 нафар ёшларнинг кредитлари банк рахбарларига бириктирилди. Қолаверса 4 нафар ёшга инкубатор аппарати берилгани ҳам, уюшмаган ёшларнинг иш билан таъминланишига эришилди.\nСайёр қабулда кўтарилган узоқ ва яқин муддатли масалалар юзасидан мутасадди идора ва ташкилот раҳбарлари ўзларига тегишли бўлган масалаларни қайт қилиб олишди.\nШунингдек учрашув давомида Ўзбекистон Ёшлар Иттифоқи туман кенгаши сардорлари 14-январь "Ватан химоячилари" куни муносабати билан генерал Ғайрат Тоировични табриклаб, учрашув иштирокчиларига аъло кайфият бағишлади.\nУчрашув сўнгида эса туманда Ёшлар дафтарини шакллантириш ишларида фаол иштирок этган ва энг наъмунали сардорлар муносиб тақдирланди.\nАрнасой ва Зафаробод тумани ёшлари билан очиқ мулоқот ўтказилди\nАрнасой тумани 2 сектор томонидан ўтказилган сайёр қабулда электр энергияси, газ, аҳоли бандлиги ва яна бир қанча муаммолар ўз ечимини топди\nЗарафшон маҳалласида сайёр қабул ўтказилди


Марказий Осиёдаги энг йирик қандолатчилик фабрикалардан бири Тошкентда иш бошлади (Фоторепортаж) - Халқ сўзи\nМарказий Осиёдаги энг йирик қандолатчилик фабрикалардан бири Тошкентда иш бошлади (Фоторепортаж)\n11:35 08 Октябр 2018 Иқтисодиёт\nПойтахтимизда қандолат маҳсулотлари ишлаб чиқаришга ихтисослаштирилган "CRAFFERS" қўшма корхонаси фойдаланишга топширилди. Лойиҳа ташаббускорларининг айтишича, у минтақамиздаги шоколад маҳсулотлари тайёрлайдиган энг йирик субъектлар сирасига киради.\nЧиндан ҳам, масъулияти чекланган жамият шаклидаги мазкур корхона озиқ-овқат саноатимиздаги улкан инвестициявий лойиҳалардан биридир. Бунга биргина рақам — фабриканинг умумий майдони 20 гектарни эгаллагани мисолида яққол ишонч ҳосил қилиш мумкин.\nОчиғи, ушбу корхона ўрни яқин-яқингача ташландиқ бир жой эди. Кўримсиз бўлиб қолган ҳудуд, таъбир жоиз бўлса, кун сайин чирой очаётган бош кентимиз ҳуснига унчалик мос тушмасди. Президентимизнинг 2017 йил 6 январдаги “Озиқ-овқат, чарм-пойабзал ва фармацевтика саноатидаги инвестиция лойиҳаларни молиялаштириш манбаларини кенгайтиришга доир чора-тадбирлар тўғрисида”ги қарори унинг қиёфаси тубдан ўзгаришида катта туртки бўлди.\nГап шундаки, ушбу ҳужжат асосида ҳаётга татбиқ қилинаётган “Қандолат маҳсулотлари ишлаб чиқариш учун саноат комплексини ташкил этиш” лойиҳаси ижроси учун собиқ завод майдони танланди. Бироқ унинг омонат бўлиб турган бино-иншоотларидан фойдаланиш имконсиз эди. Мутахассисларининг хулосасига кўра, мавжуд иморатларни қайта реконструкция қилгандан кўра, янгидан барпо этиш афзал экан. Шу тариқа нураб бораётган бинолар бузилиб, қурилиш ишлари бошлаб юборилди.\nЭътиборлиси, “Discover Invest” компаниясининг юқори тажрибали қурувчилари томонидан улкан ҳажмдаги бунёдкорлик ишлари жуда қисқа муддатда сифатли адо этилди. Шундан сўнг Россиянинг “Моssa Engineering” компанияси мутахассислари меҳнати билан энг илғор технологик линиялар ўрнатилиб, замонавий ишлаб чиқариш субъекти вужудга келди.\nҚўшма корхонанинг очилиши, айтиш мумкинки, байрамона тус олди. Шу муносабат ташкил этилган тадбирда тегишли вазирлик ва идоралар мутасаддилари, соҳа мутахассислари, кенг жамоатчилик вакиллари жам бўлди.\nЎзбекистон Республикаси Бош вазирининг ўринбосари Нодир Отажонов, Тошкент шаҳар ҳокими Жаҳонгир Ортиқхўжаев ҳамда “Akfa Food Line” қўшма корхонаси директори Азизхон Амилов фабрика рамзий тугмасини босиб, ишлаб чиқаришга старт берилди.\n35 минг квадрат метрдан иборат ишлаб чиқариш биноси. Бу ерга кирган киши ўзини бамисоли эртакларда мароқ билан тинглаганимиз ширинликлар оламига тушиб қолгандек ҳис этиши тайин. Ахир, кўз ўнгингизда ёшу қари суйиб истеъмол қиладиган тансиқ неъматлар бир зумда тайёрланиб, бежирим идишларда қадоқланмоқда.\nИшлаб чиқариш линияларидан бирининг лойиҳа менежери Зулхумор Романованинг айтишича, фабрика Германия, Дания, Швейцария, Австрия, Италия каби давлатларнинг дунёда етакчи ҳисобланган компанияларида ишлаб чиқарилган технологик линиялари билан жиҳозланди. Натижада нафақат шоколад ва шоколадли конфетлар, балки турли хил вафлилар, аэроцияланган, грильяж ҳамда печенье маҳсулотлари, тўлдирмали ва тўлдирмасиз карамеллар, вафлили крекерлар ишлаб чиқариш ўзлаштирилди.\n— Ушбу гигант фабрика жуда тез фурсатларда қурилиб, фойдаланишга топширилгани мени ҳайратга солди, — дейди Германиянинг “Sollich” компанияси вакили Якуб Кемпен. — Бунда бизнинг компаниямиз ҳам иштирок этганидан, ҳамкорликни келгусида янада мустаҳкамлаш кўзда тутилганидан хурсандман. Жаҳон стандартлари асосида тайёрланаётган қандолат маҳсулотларининг сифат кўрсаткичлари ниҳоятда юқори, муҳими, инсон саломатлиги учун ўта фойдали. Ишонч билан айтаманки, улар дунёнинг машҳур брендлари билан бемалол рақобатлаша олади.\nДарҳақиқат, айтайлик, вафлили крекерлар шу пайтгача атиги учта давлат — Венгрия, Австралия ва Канадада ишлаб чиқарилган бўлса, Ўзбекистон улар сафига тўртинчи бўлиб қўшилди. Австриянинг “HAAS” компаниясидан келтирилган технологик линиялар ёрдамида икки хил ва таъмдаги ана шундай маҳсулотлар тайёрланяпти. Табиий хом ашёлардан сўнгги технологиялар асосида ишлаб чиқарилаётган крекерлар қовурилган чипслардан тубдан фарқ қилади. Шунинг учун маҳсулотларнинг катта қисмиэкспорт қилиниши кўзда тутилган.\nҚадоқлаш линиялари ҳам Европанинг етакчи ишлаб чиқариш компаниялари маҳсулотларидир. Мазкур автоматик қадоқлаш ускуналарининг тезлиги, ҳатто, тезотар қуролларникидан ҳам ортиқ. Дақиқасига бир неча юзлаб маҳсулотни ўрамига жойлайди.\nТадбирда сўзга чиққанлар эътироф этганидек, ана шундай замонавий ишлаб чиқариш субъектининг ташкил этилиши учун 82 миллион АҚШ доллари миқдорида инвестиция жалб этилди. Шунинг қарийб тенг ярми тўғридан-тўғри хорижий инвестиция эканлиги диққатга сазовор.\nАйни пайтда фабрикада 650 нафар киши меҳнат қилмоқда. Ҳадемай, жамоа сафи янада кенгайиб, 800 нафардан ортиши кутиляпти. Табиийки, шу аснода маҳсулотлар тури ва ишлаб чиқариш ҳажми ҳам ортиб, ички бозор рақобатдош ва импорт ўрнини босувчи маҳсулотлар билан тўлдирилаверади. Саноатнинг экспорт салоҳиятини ошириш бўйича мавжуд имкониятлар ишга солинади. Булардан кўзланган ягона мақсад шуки, Ўзбекистонни шоколад импорт қилувчи давлатлар сафидан уни экспорт қилувчи мамлакатлар қаторининг олдинги ўринларига олиб чиқишдир.\nСуратлар муаллифи: Ҳаким Йўлдошев, Динара Чиркова "Халқ сўзи".


Янукович намойишларга қарши қонунни маъқуллади - BBC News O'zbek\nЯнукович намойишларга қарши қонунни маъқуллади\nФото муаллифлик ҳуқуқи n\nУкраина Президенти Виктор Янукович Олий Рада томонидан пайшанба куни қабул қилинган, мамлакатда намойишлар ўтказишни мураккаблаштирадиган қатор қонунларни имзолаган.\nПрезидент Янукович Украина армияси қўмондонини ва президент маъмурияти бошлиғини ҳам истеъфога чиқарган.\nБундан олдин Қўшма Штатлар, Оврўпо Иттифоқи ва қатор ҳуқуқни ҳимоя қилиш ташкилотлари жаноб Януковичдан баҳсли қонунларни қабул қилишда эҳтиёт бўлишни сўраган эди.\nПайшанба куни Украина парламенти қўл қўтариш йўли билан ва овозларни ҳисобламасдан депутатларни ваколатларидан маҳрум қилиш тартибини соддалаштирган ва ҳар қандай норозилик намойишларида қатнашиш масъулиятларини кучайтирган эди.\n"Минтақалар партияси" ва коммунистлар фракцияси депутатлари томонидан экстремистик фаолият ва туҳмат учун жиноий жавобгарликка тортиш масъулияти киритилди.\nМухолифат имкониятларини кучсизлантирадиган қонунлар бўйича овоз бериш депутатлар ўртасида муштлашувни келтириб чиқарди.\nУкраина мухолифати белгиланган тартибга риоя этмай қабул қилинган қонунларни рад қилиб, парламентда содир бўлган ҳодисани давлат тўнтариши дея баҳоламоқда.\n"Қонунлар тинч намойишлар ўтказиш ҳуқуқи ва сўз эркинлигини чеклайди"\n"Минтақалар партияси" эса пайшанба кунги овоз бериш қонун асосида ўтганини таъкидлайди.\nАҚШ Давлат департаменти мурожаатида айтилишича, Украина парламентида қабул қилинган ушбу ҳужжатлар демократия талабларига жавоб бермайди.\n"Бу қонунларнинг баъзилари тинч намойишлар ўтказиш ҳуқуқи ва сўз эркинлигини чеклайди. Мустақил оммавий ахборот воситаларини босим остига қўяди ва нодавлат ташкилотларининг фаолиятига тўсқинлик қилади",- дейилади мурожаатда.\n"Мен Киевдаги ҳодисалардан жуда хавотирдаман. Украина фуқароларининг ҳуқуқларини чегаралайдиган бир қанча қонунлар шошма-шошарлик билан ва демократик тамойиллар ва парламент тартибларига очиқдан-очиқ ҳурматсизлик билан қабул қилинган", деб айтган Оврўпо Иттифоқининг ташқи сиёсат учун масъули Кэтрин Эштон мурожаатида.\nЭштон хоним жаноб Януковични қонунларни қайта кўриб чиқишга чақирган.\nШу билан бирга "Чегара билмас мухбирлар" халқаро ташкилоти туҳмат учун жавобгарлик, сайтларни суд рухсатисиз тўсиб қўйиш, халқаро молиявий ёрдам оладиган нодавлат ташкилотларига "хориж агентлари" деган мақом берилиши мамлакатда нодемократик ҳаракатнинг муҳим кўриниши бўлишидан хавотир билдирган.\nСиёсий инқирозни полиция усуллари билан тартибга солишни қонунлаштириш\nУкраиналик таниқли инсон ҳақлари фаоли Евгений Захаров янги қонунларни мантиқсизлик деб атаб, Украина Конституцияси ва инсон ҳақлари бўйича Оврўпо конвенциясига зид эканлигини айтади.\n"Улар ҳуқуқ ва эркинликнинг асосий тамойиллари бўлган эркин фикр, тинч ва эркин намойишларга қаршидир. Бундай қонун амал қилишга ҳақли эмас", деб айтган Захаров.\n"Бу қонунлар сиёсий инқирозни полиция усуллари билан тартибга солишни қонунлаштиради. Бир томоннинг куч ишлатиши иккинчи томоннинг ҳам куч ишлатишга мажбур қилади",- дейди сиёсатшунос Владимир Фурсенко.\n2013 йил ноябрда Украина Оврўпо Иттифоқи билан келишувни имзолашни рад қилиши орқасидан минглаб украиналиклар норозилик намойишларига чиқишди.\nМухолифат бошчилигидаги намойишчилар президент истеъфосини ва парламентни тарқатиб юборишни талаб қилишди.\nУшбу ҳаракатлар Киев ва бошқа шаҳарларда ҳамон давом этмоқда.\nМухолифатнинг навбатдаги йирик норозилик амалиёти 19 январга мўлжалланган.\nКиевдаги намойишчилар Януковични халқ маҳкамасига тортмоқчи\nУкраинада мухолифат раҳбари калтакланди\nУкраина: журналистни калтаклашда гумонланганлар ушланган\nПутин Украинага ёрдамни биродарлик муносабатлари рамзи демоқда


Хорижликлар учун ўзбек тилини ўргатувчи янги дарслик ишлаб чиқилди – Газета.uz\nЧет элликларга ўзбек тилини ўргатишга мўлжалланган янги «Ўзбекона» дарслиги ишлаб чиқилди. Қўлланма аудиолар ва қўшимча материаллар билан бойитилган бўлиб, бошланғич А1 даражани эгаллаш имконини беради.\n14 июл 2020, 16:53 Жамият\nЎзбекистонлик тилшунослар томонидан чет элликларга ўзбек тилининг бошланғич даражасини ўргатувчи янги «Ўзбекона» дарслиги ишлаб чиқилди. Бу ҳақда Олий ва ўрта махсус таълим вазирлиги матбуот хизмати хабар қилди.\nҚўлланма хорижий тилни эгаллашнинг умумевропа компетенциялари тизимига асосан A1 даражани эгаллаш имконини берувчи дарслик бўлиб, у 9 та бўлим, 3 та назорат блоки, аудиолар ва қўшимча материаллар каби қисмлардан иборат.\nУшбу дарслик Aлишер Навоий номидаги Тошкент давлат ўзбек тили ва адабиёти университети докторанти Гулрухсор Эргашева ҳамда Ўзбек тили факультети талабаларининг MO’TUL жамоаси томонидан педагогика фанлари номзоди, доцент Саодат Aдилова илмий раҳбарлигида яратилди.\nКитобда шу пайтгача мавжуд қўлланма ва электрон ресурслардан фарқли равишда мавзулар тизимли ва изчил ёритилган, интегратив ва коммуникатив методлар уйғунлаштирилган, воситачи тилдан фойдаланилмаган.\n«Буларнинг барчаси ўрганувчининг тил муҳитига тезроқ кириб боришини таъминлайди. Шу билан бирга, машқларнинг вариативлиги таъминланган, „оддийдан мураккабга“ методик принципига амал қилинган. Ҳар бир саҳифа, ҳар бир машқда миллийликни акс эттиришга ҳаракат қилинган ва умуминсоний қадриятлар сингдирилган», — дейилади хабарда.\nУшбу дарслик ёрдамида тилни нафақат ўқитувчи билан балки, мустақил ўрганиш ҳам мумкин. Хусусан, ҳар бир бўлим мантиқий кетма-кетликда берилган 5 қисмдан иборат. Ўрганувчи расмлар орқали ҳам янги мавзуни, машқ-топшириқни бажариш йўлини тушуна олади. Дарслик сўнгида синов материаллари, аудиолар, сўзлашиш учун ҳар бир мавзуга тегишли саволлар ва луғат берилган.\nКитоб хорижий тил ўқитишнинг ўқиб тушуниш, тинглаб тушуниш, гапириш, ёзиш кўникмаларини тўлақонли қамраб олган.


Хитойнинг иқтисодий мўжизаси: тарихга назар - UzAnalytics\nСурат манбаси: leftvoice.org\nХитой сўнгги 35 йил ичида бозор иқтисодиётига йўналтирилган ислоҳотлар ҳамда ташқи дунёга очиқлик сиёсати сабаб, мисли кўрилмаган ўсиш ва ривожланишга эришди. Ушбу даврда 10 фоиздан кам бўлмаган ўртача йиллик ўсишни қайд этган Хитой иқтисоди 2012 йил охирига келиб, ялпи ички маҳсулот (ЯИМ) ҳажми бўйича АҚШдан кейинги иккинчи йирик иқтисодиётга айланди. 1980 йилда ЯИМ аҳоли жон бошига 205 долларни ташкил этган бўлса, 2012 йилга келиб, у 6075 долларга етди. Шунингдек, Хитой очиқлик сиёсати натижасида жаҳондаги энг йирик экспортчи сифатида йирик экспорт ҳажми туфайли 3,3 триллион долларлик валюта захирасини тўплаб, дунёда биринчи ўринни эгаллади.\nБу иқтисодий ўсиш рақамлари ижтимоий ҳаётда юз миллионлаб инсонларни қашшоқлик асоратидан қутқариш мисолида ўз аксини топди. Бугунги Хитой бутун жаҳонга қишлоқ хўжалиги маҳсулотлари билан эмас, юқори технологиялари билан танилиб улгурган. Гапнинг сирасини айтганда, мамлакатдаги тез ва узоқ муддатли иқтисодий ўсиш, глобал савдо улуши кенгайиши ва тўғридан-тўғри хорижий инвестицияларнинг рекорд даражаси сабабли Хитойни нафақат иқтисодий мўъжиза, балки қудратли давлат дея таърифласак адашмаймиз. Аммо, ҳайратланарли ушбу иқтисодий мўъжиза замирида, аслида, нималар ётгани кўпчилик учун ҳали-ҳамон мавҳум. Бундан, албатта, Хитойнинг марказлашган режали иқтисодиётдан бозор иқтисодиёти сари ташлаган сирли қадами ва у олиб келган бугунги бошқарув тизими нималарга асосланган, деган ўринли савол туғилади.\n1978 йилда бошланган буйруқбозлик иқтисодиётидан аралаш иқтисодиётга ўтиш ислоҳоти замирида Мао Цзедундан қолган қолоқ иқтисодий мерос мужассам. Маонинг 1958 йилдан 1960 йилгача давом этган Буюк Сакраш иқтисодий сиёсати Хитой иқтисодини вайрон қилиб, қишлоқ хўжалигини ўта бюрократиялаштирган бўлса, унинг 1966-1976 йиллардаги Маданий Инқилоби ижтимоий ҳаётни парчалаб ташлади. Қўшни Тайван, Жанубий Корея ва Япония ривожланган давлатлар қаторидан жой олар экан, Хитой ишлаб чиқаришдаги давлат монополияси, қишлоқ хўжалигидаги марказлашув ҳамда коллективлаштириш натижасидаги турғунлик асоратидан азият чекарди. Иқтисодий ривожланишдаги муқобил идеология, Марксизм-Ленинизм-Маоизм шубҳа остида қолиши билан янги лидер – Ден Сяопинг инқилобий ғояни илгари суриб, сиёсий майдонга чиқди; мушукнинг рангидан кўра, унинг сичқон овлаш қобилияти кўпроқ аҳамиятга эга. Деннинг прагматик ғоясига асосланган Хитой иқтисодини структурал тарзда ислоҳ қилиш режаси босқичма-босқич тарзда қишлоқ хўжалиги, ташқи савдо ва саноат соҳаларини қамраб олди.\nҚишлоқ хўжалигидаги коллективлаштиришдан воз кечиш ва бозор муносабатларига ўтиш ислоҳоти ҳар бир оилага ер ажратилишини, ишлаб чиқаришдаги эркинликни таъминлади. Икки томонлама нархлаш (давлат ва бозор) сиёсати эса фермерларга мажбурий давлат харидларидан ортган маҳсулотларни бозор нархида сотиш имконини берди. Ҳар бир фермернинг ердан ўз хоҳишига кўра фойдаланиш эркинлиги ва бозор нархида фойда олиш имконияти фойданинг маълум қисмини технологияларга инвестиция йўналтирган ҳолда самарадорликни оширишга олиб келди. Қишлоқ хўжалигидаги мўл-кўллик енгил саноат учун арзон озиқ-овқат ҳамда хом ашёни кўпайтириб, шаҳарларда ўзгаришлар рўй бериши учун қулай шароит яратди. Қишлоқ хўжалигидаги муваффақият, кейинги ислоҳотлар учун катализатор вазифасини ўтади.\nДаставвал, норасмий иқтисод қонунлаштирилди ва хусусий кичик ҳамда жамоавий бизнес билан шуғулланувчилар сони миллионларга ошди. Икки томонлама нархлаш сиёсатининг янги турдаги мулк шакллари, яъни қишлоқ ва шаҳар коллектив корхоналари учун ҳам қўлланиши, бундай корхоналар раҳбариятини молиявий рағбатлантирди. Ишлаб чиқариш сиёсатида де-факто мустақилликка эришган бу корхоналар давлат корхоналаридан фарқли ўлароқ, фойдани ўзида сақлаб қолиши мумкин бўлди. Натижада, 1978 ва 1988 йиллар давомида нодавлат фирмаларнинг саноатдаги умумий ишлаб чиқариш бўйича қиймати 22 фоиздан 43 фоизга ошди. Ишлаб чиқаришдаги эркинлик, ўз навбатида, савдо ва инвестиция жалб қилиш борасида ҳам намоён бўла бошлади. Инвестиция жалб қилиш учун соҳилбўйи шаҳарларида эркин иқтисодий ҳудудлар ташкил этилиб, ташқи ишлар вазирлигининг ташқи савдо ва инвестиция борасидаги монополияси тугатилди. Эркинлик ва очиқлик сиёсати туфайли экспорт қиймати 1978-1989 йилларда 9.7 миллиард доллардан 52.5 миллиард долларга ўсди, савдо ҳажми ошди. Халқаро савдо, хусусий сармоялар улуши ўсиб, давлат сектори улуши нисбий равишда қисқарса-да, Коммунист партия иқтисодни бошқаришда қатъийликни сақлаб қолди. Иқтисодий қайта қуриш ва диверсификация бир қатор саноат сиёсати орқали илгари сурилди. Хорижий инвесторлардан маҳаллий фирмалар билан қўшма корхоналар тузиш ва маҳаллий манбалардан фойдаланишни кўпайтириш талаб қилинди. Валюта курси ва халқаро молиявий оқимлар аксарият ҳолларда назорат остида қолди.\nИслоҳотларнинг сиёсий томони\nБуйруқбозликка асосланган иқтисоддан бозор муносабатларига ўтишдаги Хитойнинг босқичма-босқич ўтиш модели муваффақияти ўз-ўзидан Собиқ Иттифоқдан ажралган Россияда қўлланган шок терапияси ислоҳотлари келтирган аламли натижани ёдга солади. Нега Горбачёв даврида бошланган ислоҳотлар Россияни иқтисодий қолоқлик ва сиёсий парокандаликка, Ден даврида бошланган ислоҳотлар эса иқтисодий тараққиётга етаклади? Бу жумбоқ соҳа олимларини йиллар давомида ўйлантирди. Юқорида келтирилган мисоллар орқали умумлаштириб, кўпчилик Хитойнинг иқтисодий ўсишига сабаб сифатида турли омилларни санайди: юқори даражадаги прагматизм, босқичма-босқич ва барқарор ислоҳотлар, давомий янгиланиш натижасида вужудга келган янги иқтисодий структуралар ҳамда юқори ҳажмдаги омонатлар ва инвестиция. Аммо, шуни унутмаслик керакки, буйруқбозликка асосланган тизимни ислоҳ қилишдаги фундаментал, бироқ оғриқли масала иқтисодий даҳолик ёки қоидалар эмас, балки уларни қўллашдаги сиёсий мантиқ билан чамбарчас боғлиқ. Бунинг асосий сабаби, тизимдаги янги ислоҳотлар уларни амалга ошириши керак бўлган бюрократиянинг манфаатига тамоман тескари эканлигидадир. Бошқача айтганда, Коммунист партия бюрократлари ислоҳотлардан зарар кўришни ўйлаб, унга тиш-тирноқлари билан қарши чиқишади.\nХитойдаги бу таранг вазиятни яхши англаган Ден иқтисодий ислоҳотларни амалга ошириш учун икки сиёсий усулни қўллади: иқтисодий очиқлик ва ислоҳотлардан манфаатдор бўлган маҳаллий раҳбарлардан иборат мустаҳкам коалиция ташкил қилиш ҳамда ислоҳотлардан зарар кўрадиган, сиёсий кучга эга бюрократларни кучсизлантириш, уларда очиқликка мойиллик уйғотиш. Аммо, иқтисодий ислоҳотларни амалга ошириш учун партияни кучсизлантириб, сиёсий таваккалчиликка йўл қўйган Горбачёвдан фарқли равишда Ден Коммунист партиянинг мамлакатдаги сиёсий монополиясига чек қўйишга асло уринмаган. Бюрократларга очиқдан-очиқ уруш эълон қилиш ўрнига Ден аксарият ўзгаришлар жараёнида уларни четлаб ўтишни афзал билган. Ўзгаришлар бюрократларнинг манфаатига тўғридан-тўғри зид келадиган ҳолатларда Ден ислоҳотлар жараёнига махсус келишув билан ёндашиб, босқичма-босқич тарзда, бюрократларнинг манфаатларини йўққа чиқармай, уларга янги имкониятлар бериш орқали ечим топди. Натижада, йиллар давомида ислоҳотлар олиб келган моддий ўзгаришлардан манфаатдор бўлган сиёсий гуруҳлар ўзгаришларни ортга қайтмас даражада ҳимоя қиладиган бўлди. Бу эса мамлакатдаги иқтисодий ўйин қоидаларини буткул ўзгартирди: Хитой буйруқбозликдан янги иқтисодий тузумга ўтиб бўлган эди.\nКоллектив бошқарув ва бозор авторитаризми: Хитойнинг бугунги сиёсий-иқтисодий тузуми\nДеннинг очиқлик сиёсати, албатта, Хитойнинг иқтисодий ўсишида катта роль ўйнаган бўлиши мумкин, аммо кейинги раҳбарлар даврида ҳам мамлакатдаги иқтисодий ўсиш давомийлигини қандай тушуниш керак? Хитойнинг бугунги кунга қадар давом этаётган иқтисодий тараққиёти замирида кучда қолиш учун ўзини давомий янгилаб турувчи янги сиёсий-иқтисодий тузум ётибди, десак муболаға бўлмайди. Бу тузумнинг мантиғи икки муҳим тамойилга асосланган: сиёсий куч ҳамда қарор қабул қилишда демократик элемент ва коллектив бошқарув аралашмасига асосланган партия авторитаризми, давлат аралашуви ва эркин бозор принциплари аралашмасидан ташкил топган бозор авторитаризми. Бугунгача давом этаётган бу тузумнинг негизида Деннинг бюрократив бошқарувни ҳисобдорлик, рақобат ва кучга тўсиқлар ўрнатиш каби демократик омиллар билан бойитгани ётади. Мазкур ўзгаришларнинг энг аҳамиятлиси, бюрократик бошқарувда якка ҳукмронликдан воз кечилиб, коллектив бошқарувга ўтилиши ва юқори партия элита қатлами учун муддат чекловлари ҳамда мажбурий пенсия ёши жорий этилиши бўлди. Бошқарувдаги бу ўзгаришлар бошқа давлатлардагидек сиёсий кўриниш касб этмаса-да, улар вақт ўтиб, ноёб гибрид сиёсий институтни ҳосил қилди: демократик хусусиятларга эга партия автократияси. Давлат бошқаруви тизимидаги эски қоида, яъни идеология асосидаги тайинловларнинг моддий рағбатлантириш томон ўтиши занглаб ётган коммунистик бюрократияни ўта мослашувчан капиталистик машина ва ривожланиш агентига айлантирди.\nХитойда шаклланган тузумнинг иккинчи тамойили сиёсий кучга бўйсундирилган янги иқтисодий мантиқ бозор авторитаризмига асосланади. Бозор авторитаризмининг асосий хусусиятларидан бири – бу бир томондан капиталистик иқтисодиёт ҳамда бозор эркинликларининг мавжудлиги бўлса, бошқа томондан демократик эркинлик ва ҳуқуқларнинг чегараланишидир. Сиёсий кучда қолиш учун иқтисодий ривожланишни асосий мақсад қилган бу модел стратегик соҳаларда юқори давлат аралашувини, давлат корхоналарини, вақти-вақти билан бозор кучларини тийиб туриш ва баъзида тадрижий ислоҳотлар қилиб, сиёсий аҳамиятга эга бўлмаган соҳаларда бозор эркинликларини чегарамаслик, хусусий мулкчилик ва компанияларни қўллаб- қувватлашни ўз ичига олади. Албатта, бир қарашда бундай капиталист иқтисодда хусусий мулкка нисбатан тажовуз, корхоналарни миллийлаштириш ва давлат мансабидан шахсий манфаат йўлида фойдаланиш каби салбий иллатлар урчиши табиий. Аммо, бюрократиянинг ислоҳ қилиниб, моддий рағбатлантирилиши ҳамда баъзи демократик принципларни ўзида жамлаган коллектив бошқарув Хитойда юмшоқ бозор авторитаризми шаклланишига олиб келган. Баъзи олимлар даъво қилганидек, юқори ўсиш кўрсаткичлари Хитой моделининг мустаҳкам ва барқарор эканлигини англатмайди. Хитой моделининг ишлашига юқоридаги сабаблардан ташқари, ушбу давлат иқтисодининг ўзига хослиги (аҳоли сони, иқтисодий секторларнинг тўйинмаганлиги ва юқори инвестиция)ни ва бу модел натижасида пайдо бўлган, ҳалигача ечимини топмай, портлашга тайёр турган иқтисодий муаммолар (юқори қарз, соҳилбўйи ва ички шаҳарлардаги ривожланиш тафовути, иқтисодий ўсиш пасайиши, атроф-муҳит ифлосланиши)ни-да, унутмаслик керак. Ва нима бўлганда ҳам, иқтисодий тараққиёт ҳамиша бир текис давом этавермаслигини тарих аллақачон исботлаган.


Асосий Ўзбек мумтоз адабиётиPage 4\n04.04.2013 Комментарии к записи Умидий (1835-1905) отключены\nУмидий (Ҳавоий, Марғилоний — тахаллуслари; асл исм-шарифи Муҳаммадумар қори Неъматулла охун ўғли) (1835 — Марғилон шаҳри — 1905) — шоир, тарихчи. Ҳаёти Фарғона ва Марғилонда, Шарқий Туркистон (Қашқар)да кечган, Фурқат,… батафсил »\n04.04.2013 Комментарии к записи Муаззамхон (XIX аср — 1917) отключены\nМуаззамхон Мирсаид қизи (19-асрнинг 2-ярми, Хўжанд — 1917, Жиззах) — шоира. Муаззамхон ўзбек ва форс мумтоз адабиёти намояндаларининг ижоди билан чуқур танишган, аруз вазнини мукаммал ўзлаштирган ва ҳар иккала тилда… батафсил »\n04.04.2013 Комментарии к записи Махмур Коризий (1820-1876) отключены\nАбдулкарим Барот ўғли Махмур Коризий 1820 йил Жиззахга қарашли Кориз қишлоғида камбағал деҳқон оиласида дунёга келди. У 16 ёшларида Фарғона водийсининг марказий шаҳарларидан бирига таҳсилни давом эттириш учун боради. Бир… батафсил »\n04.04.2013 Комментарии к записи Рожий Хўқандий (1871-1924) отключены\nРожий, Сулаймонқул уста Суярқул ўғли (1871 — Қўқон — 1924.11.11) шоир, хаттот. Қўқон мадрасаларида таҳсил кўрган. Рожий ишқий ғазаллар, сатирик шеърлар, таърихлар ёзган. Уларда самимий муҳаббат улуғланган, 1-жаҳон уруши воқеалари… батафсил »\n04.04.2013 Комментарии к записи Ғурбат (1850/53-1918) отключены\nҒурбат (тахаллуси; асл номи Абдулла Махдум Каримберди ўғли) (1850/53 — Фарғона вилояти Бешариқ тумани — 1918) — шоир. Қўқонда Муҳаммад Алихон мадрасасида ўқиган. Ўзбек ва тожик тилларида диний-тасаввуфий ва дунёвий… батафсил »\n04.04.2013 Комментарии к записи Писандий (1816-1918) отключены\nАвазмуҳаммад Ёрмуҳаммад ўғли Писандий 1816 йилда Қўқондаги Мулла Бошмон маҳалласида туғилган. У ёшлигиданоқ ота касби косибчилик (атлас тўқиш)ни эгаллайди, дастлаб маҳалла домласида, сўнг Қўқондаги Охун девон мадрасасида таълим олади. У… батафсил »\n04.04.2013 Комментарии к записи Вола (1770-1842) отключены\nВола (тахаллуси; асл исми Эшонхўжа Мириноятулло ўғли) (1770 — Самарқанд вилояти Иштихон тумани — 1842) — ўзбек шоири. Возеҳнинг «Суҳбатдошлар таржимаи ҳолидан дўстларга туҳфа» тазкирасида келтирилишича, Вола туғма кўзи ожиз… батафсил »\nВафоий (XVII-XVIII асрлар)\n04.04.2013 Комментарии к записи Вафоий (XVII-XVIII асрлар) отключены\nВафоий XVII асрнинг охири, XVIII аср бошларида Хоразмда яшаб ижод этган шоирдир. Ҳозиргача унинг девони топилгани йўқ. Мунис Хоразмий ўзининг «Фирдавсул-иқбол» асарида Вафоий ижодига юксак баҳо беради. Муниснинг айтишича, Вафоий… батафсил »\n04.04.2013 Комментарии к записи Маъдан (1762-1938) отключены\nМаъдан — Одинамуҳаммад Авазмуҳаммад ўғли (1762, ҳозирги Тожикистон Ашт тумани — 1838) — шоир. Камина тахаллуси билан шеърлар ёзган. Шеъриятдаги шуҳрати бутун Қўқон хонлигига тарқалган. Мадалихон таклиф қилганда, шоир саройга… батафсил »\n04.04.2013 Комментарии к записи Пошшохожа (1480-1547) отключены\nПошшохожа, Пошшохўжа Абдулваҳобхожа ўғли, Хожа (1480, Нисо — 1547, Бухоро) — шоир, давлат арбоби ва йирик уламо. Отаси — Абдулваҳобхожа Сулаймонхожа ўғли ўз даврининг йирик тасаввуф шайхи ва шоири бўлган…. батафсил »\n04.04.2013 Комментарии к записи Нишотий (XVIII аср) отключены\nМуҳаммадниёз Нишотий (18-аср, Хоразм) — шоир. Хива мадрасаларида ўқиган. Хоразм хонлигида сиёсий аҳвол оғирлиги туфайли Нишотий Бухорога келган, ғариблик ва муҳтожликда яшаган. Адабий мероси «Ҳусну Дил» достони, «Қушлар мунозараси» манзумаси… батафсил »\n04.04.2013 Комментарии к записи Байрамхон (?-1561) отключены\nБайрамхон (асл исми Муҳаммад Байрамхон ибн Сайф Алибек) (? — 1561.1.2) — бобурийлар даври сиёсий арбобларидан, шоир. Акбаржон оталиғи. Туркманларнинг қора қўюнли уруғидан. Ёшлигида Бадахшонда бобурийлар хизматига киради. 1534 йили… батафсил »\nҲайдар Хоразмий (XIV-XV асрлар)\n04.04.2013 Комментарии к записи Ҳайдар Хоразмий (XIV-XV асрлар) отключены\nҲайдар Хоразмий (14-асрнинг охири — Хоразм — 15-асрнинг 1-ярми) — шоир. Ўзбек мумтоз адабиёти намояндаларидан бири. Ҳаёти ва ижоди ҳақида маълумот Давлатшоҳ Самарқандийнинг «Тазкират уш-шуаро», Алишер Навоийнинг «Мажолис ун-нафоис», «Муҳокамат… батафсил »\n02.04.2013 Комментарии к записи Доий (1824-1905) отключены\nДоий 1824 йилда Хоразмда туғилган. У илк таҳсилни Бухоро мадрасаларида олади. Сўнгра шоир Арабистон ва Шом мамлакатларига сафар қилади. Сафардан қайтгач, Хиванинг Арабмуҳаммадхон мадрасасида мударрис бўлиб ишлайди. Доийнинг ижоди унинг… батафсил »\nУзлат (XVIII аср)\n02.04.2013 Комментарии к записи Узлат (XVIII аср) отключены\nАсли исми Муҳаммад Шариф бўлиб, Узлат (Узлатий), Маҳжур, Нодир (Нодирий), Шариф (Шарифий) тахаллуслари билан ўзбек ва тожик тилларида ижод этган бу шоир Қўқон адабий муҳитидаги сўз санъаткорлари қаторига киради. Шоир… батафсил »\n02.04.2013 Комментарии к записи Шавқий (1785-1861) отключены\nШавқий Каттақўрғоний (тахаллуси; исми Муҳаммад Шариф) (1785 — Каттақўрғон тумани — 1861) — шоир. Бухородаги Говкушон мадрасасида таҳсил олган. Ўзбек, тожик ва араб тилларида ижод қилган. Унинг бир девон ва… батафсил »\n02.04.2013 Комментарии к записи Равнақ (1725-1805) отключены\nПаҳлавонқули Равнақ (1725—Хоразм — 1805) — шоир. Хивадаги Шерғозихон мадрасасида ўқиган. Дастлаб Хива хони Абулғози Соний (1742—47) ни мақтаб шеърлар ёзган. 1768 йилда тахтга ўтирган Ғойибхон таъқибидан қочиб, бир неча… батафсил »\n02.04.2013 Комментарии к записи Роқим (1742-1814) отключены\nРоқим (тахаллуси; исми номаълум, 1742 — Хоразм — 1814/15) — шоир, хаттот. Ижодда Навоий ва Фузулийга эргашган. Ўзбек ва форс тилларида, мумтоз бадииятнинг деярли ҳамма жанрларида ижод қилган. Анъанавий ишкий… батафсил »\n02.04.2013 Комментарии к записи Андалиб (1712-1780) отключены\nАндалиб (Булбул) (асл исми Нурмуҳаммад Ғариб; тахминан 1712—Урганч— 1780) — туркман шоири. Ўзбек ва туркман тилида ёзган. Хива мадрасаларида ўқиган. Андалиб мумтоз адабиётнинг ғазал, рубоий, мурабба, мухаммас, мусаддас, мусабба, мувашшах… батафсил »\n02.04.2013 Комментарии к записи Туғлихўжа (XIV аср) отключены\n* * * Нигоро, кўз учи бирла боқинг мен қул қароқинға, Кўзум ёши оқа тутшу тушубман бу қаро қинға. Кўзумдин онча сел оқти, оқиндин тўлди бу олам, Узум гирда борур… батафсил »\n4 / 7« Аввалги23456Кейинги »


Синоптиклар ўзбекистонликларни дам олиш кунлари нималар кутаётганини айтиб беришди\nКелгуси дам олиш кунлари Ўзбекистонда кутилаётган об-ҳаво маълумоти\n13 May 13:00 НОВОСТИ\nЖАМИЯТ Кавказ ОБ-ҲАВО САЛҚИНЛИК СИНОПТИКЛАР ЎЗГИДРОМЕТ ҳаво массаси\nСиноптиклар келаётган дам олиш кунлари ўзбекистонликларни қандай об-ҳаво кутиши ҳақида гапирди.\nЖума куни республикадаги об-ҳаво Кавказдан келаётган салқин ва нам ҳаво массасининг кириб келиши билан белгиланади. Атмосфера жабҳасида қисқа муддатли ёмғир ёғиб, момақалдироқ бўлиб, шамол тезлиги 15-20 м/с гача кучайиши мумкин. Ҳарорат кундузи 23-28 даража иссиқ бўлади, деб хабар бермоқда «Ўзгидромет».\n14-май, шанба куни Ўзбекистоннинг марказий ва шарқий ҳудудларида ҳаво беқарор бўлиб, қисқа муддатли момақалдироқ бўлиб, кучли шамол эсади. Ёмғир пайтида кундузи ҳаво ҳарорати 20-23 даражагача пасаяди, бу май ойининг ўрталари учун меъёрдан 3-4 даражага паст.\nТоғ ва тоғ олди ҳудудларида шу кунларда баъзи жойларда ёмғир кучли бўлади. Тошқин ва сел келиши мумкин, айрим ҳудудларда дўл ёғиши ҳам мумкин.\n15-май, якшанба куни фақат айрим тоғли ҳудудларда вақти-вақти билан ёмғир ёғиб, момақалдироқ бўлиши мумкин. Асосан республикада ҳаво ёғингарчиликсиз бўлиши кутилмоқда. Кундузи ҳаво ҳарорати 25-28 даражагача кўтарилади.


Ўзбекистонда вояга етмаган қизлар ҳомиладорлик ҳолатлари кўпайди - 07.08.2019, Sputnik Ўзбекистон\nРеспублика бўйича олти ойда 46 та ҳолат қайд этилган. 07.08.2019, Sputnik Ўзбекистон\n14:20 07.08.2019 (янгиланди: 14:26 07.08.2019)\nРеспублика бўйича олти ойда 46 та ҳолат қайд этилган.\nТОШКЕНТ, 7 авг – Sputnik. Ўзбекистонда вояга етмаган ўсмир қизларнинг ҳомиладорлик ҳолатлари сони кўпайди. Бу ҳақда UPL.uz нашри хабар қилди.\nХабарда айтилишича, бутун республика бўйича 2019 йил биринчи 6 ойида вояга етмаган қизларнинг ҳомиладор бўлиш 46 та ҳолат қайд этилди. Ўтган йили шу давр мобайнида 32 та ҳолат қайд этилган эди.\nЭнг кўп Тошкент вилоятида - 10 та, Фарғона вилоятида - 5 та, Бухоро вилоятида - 3 та, Самарқанд вилоятида 2 та ҳолат аниқланган.\nЭслатиб ўтамиз, Save The Children халқаро рейтинг маълумотига кўра, Ўзбекистонда болалар яшаш сифати яхшиланди.\n2019 йилда жаҳон ҳамжамияти болалар ўлими ҳолатлар сони 4,4 миллионгача камайтиришга эришди. Мактаб ўқувчилар сони 115 миллионга кўпайди. Шунингдек, 11 миллион эрта турмушга чиқиш ҳолатлари олди олинди.


Шавкат Мирзиёев Афғонистонда таълимни қўллаб-қувватлаш бўйича махсус халқаро фонд тузишни таклиф қилди\nШавкат Мирзиёев Афғонистонда таълимни қўллаб-қувватлаш бўйича...\n27.03.2018 16:56 0 1172\nЎзбекистон Республикаси Президенти Шавкат Мирзиёев «Тинчлик жараёни, хавфсизлик соҳасида ҳамкорлик ва минтақавий шериклик» мавзуcида Афғонистон бўйича юқори даражадаги Тошкент халқаро конференциясида сўзлаган нутқида муҳим таклиф билан чиқиш қилди.\n«Бизнинг асосий мақсадимиз — ёшларнинг сифатли таълим олиш имкониятига эга бўлишига эришиш, уларнинг ўз қобилияти ва истеъдодини рўёбга чиқариши учун барча зарур шароитларни яратиб беришдан иборат.\nБундан кўзланадиган асосий мақсад — мамлакатда талаб катта бўлган соҳалар бўйича миллий кадрлар тайёрлаш, истеъдодли талабалар ва ёш олимлар учун стипендия ва грантлар ажратиш борасида афғон томонига кўмаклашишдан иборат.\nБизнинг қатъий ишончимизга кўра, жамиятда таълимнинг нуфузини ошириш ва ёшларнинг камолотга интилишини рағбатлантириш – бу барқарор ва изчил тараққиётга эришиш кафолатидир. Буларнинг барчаси, ҳеч шубҳасиз, униб-ўсиб келаётган ёш авлодни зўровонлик ва радикализм мафкурасидан ҳимоя қилишда ёрдам беради», — деди давлатимиз раҳбари.\nШавкат Мирзиёев нутқ UzAfg2018\nСиёсат 29 дақиқа олдин\nСиёсат бугун, 10:13\nСиёсат Кеча, 19:49


Хитой ширкати Ўзбекистонда иккита насос станцияси қуради\n24 январ 2021, Тошкент вақти: 14:59\nХитойнинг “IPPR Int. Engineering” ширкати Ўзбекистоннинг Қишлоқ ва сув хўжалиги вазирлиги билан иккита насос станцияси қуриш бўйича шартнома имзолади.\n“Waterworld” нашри хабарига кўра, мазкур лойиҳа қиймати 30,8 миллион АҚШ долларини ташкил этади.\nХитой ширкати Самарқанд вилоятининг Норпой туманида насос станцияси қуради ва қуввати секундига 1600 куб метр бўлган саккизта блокни алмаштиради.\nШунингдек, Хитой ширкати Фарғона водийсининг Бешариқ туманида битта янги насос станцияси қуради ва қуввати секундига 1400 куб метр бўлган ўнта блокни алмаштиради.\nМазкур лойиҳа Осиё тараққиёт банки 2009 йил декабрида Ўзбекистон ҳукуматига берган 100 миллион доллар кредит ҳисобидан амалга оширилади.


Фермер хўжалиги раҳбарлари диққатига! » Зафаробод тумани ҳокимлиги расмий сайти\nЗафаробод тумани ҳокимлиги » Янгиликлар » Фермер хўжалиги раҳбарлари диққатига!\nЗафаробод тумани статитсика бўлими Сиздан фермер хўжаликлари фаолияти тўғрисидаги 1-FX шакли (йилда 2 марта) Давлат статистика ҳисоботини 2020 йил 5 июлдан кечиктирмасдан интернет тизими орқали электрон тарзда estat 3.0 дастури орқали тақдим этишингизни сўрайди.\nҲисоботларни электрон тарзда тақдим этиш бўйича тушунчалар олиш учун Давлат статистика қўмитасининг www.stat.uz сайти ёки Вилоят статистика бошқармасининг 72-221-53-82 телефонига мурожаат қилишингиз мумкин.\nЗафаробод тумани статистика бўлими.


Самарқандда аттестация ўтадиган хонанинг кузатув камераси нега тўсиб қўйилган эди? - zarnews.uz\nИжтимоий тармоқда эълон қилинган “Самарқандда аттестация ўтадиган хонанинг кузатув камераси тўсиб қўйилди. Масъуллар буни хакерлар ҳужумидан сақланиш учун қилганлигини айтишди” мазмунидаги видео юзасидан қуйидагиларни маълум қиламиз.\nЖорий йилнинг 19-30 апрель кунлари Халқ таълими вазирлиги ва Таълим инспекцияси томонидан Қорақалпоғистон Республикаси ва вилоятлардаги иккинчи малака тоифасига талабгор педагог кадрлар учун малака (тест) синовлари ўтказилмоқда.\nСамарқандда ушбу синовлар вилоят халқ таълими ходимларини қайта тайёрлаш ва уларнинг малакасини ошириш ҳудудий маркази биносида ташкил қилинган. Ижтимоий тармоқда тарқалган видеотасвирда 20 апрель куни ушбу марказнинг 101-хонасидаги ҳолат акс этган.\nҲар бир ҳудуддаги биноларда кузатув камераларининг узлуксиз ишлаб туриши қатъий назоратга олинган. Кузатув камераси ишламаган тақдирда синовларни бошлашга рухсат берилмайди. Яъни, ушбу тасвирда кузатув камерасини вақтинча тўсиб қўйиш имтиҳонлар пайти эмас, синовларга тайёргарлик кўриш вақти акс этган.\nТаъкидлаш жоизки, синовларни ўтказиш вақтида ҳар бир компьютерга махсус дастурлар ўрнатилиб, марказий серверда бирма-бир рўйхатга олинади. Ушбу дастур ёрдамида масофадан бошқариладиган дастурларни блоклаш ҳамда рўйхатга олинмаган компьютерларнинг тестга кириш имкониятини чеклаб қўйиш мумкин бўлади. Бу эса жараёнларнинг автоматлаштирилган дастурий тизим ёрдамида мониторинг қилиб бориш ва турли қоидабузарликларнинг олдини олишга хизмат қилади.\nУшбу жараёнда хавфсизлик нуқтаи назаридан фақат инспекция томонидан ажратилган масъул ходимгина дастурга кириш учун парол ва логиндан хабардор бўлади. Ҳар куни янгиланадиган ушбу парол ва логин имтиҳон бошланишидан олдин эрталаб ҳар бир компьютерга алоҳида киритилади. Парол ва логинни киритиш жараёнида кузатув камералари орқали тарқалишининг олдини олиш мақсадида камера вақтинча тўсилган.\nҚуйидаги видеолавҳани томоша қилиб, логин ва парол киритиб бўлингач, ўқитувчилар синовга киришидан аввал камера олдидаги тўсиқ олиб ташланганига ишонч ҳосил қилиш мумкин.\nУшбу ҳолатда тажрибасизлик қилган ходимларга хавфсизликни таъминлашда фуқароларни шубҳалантирадиган бундай услублардан фойдаланиш нотўғри эканлиги тушунтирилди. Инспекция масъуллари томонидан ҳамкор ташкилотлардан жалб қилинган ходимларга жараённи ташкил этиш бўйича тегишли тавсиялар берилди.\nБунда хавфсизликни таъминлашда шаффофликка шубҳа уйғотмайдиган замонавий услублардан фойдаланиш зарурлиги таъкидланди.\nҚайд этиш лозим, синовларга кирувчи ҳар бир талабгор ички ишлар ва миллий гвардия ходимлари томонидан текширилмоқда. Бундан ташқари, жараёнда шаффофликни таъминлаш учун маҳаллий депутатлар, ҳуқуқни муҳофаза қилиш органлари ходимлари ҳамда кенг жамоатчилик вакиллари таклиф этилган. Ўз навбатида ушбу жараёнга қизиқиш билдирган журналист ва блогерлар ҳам педагогларга халал бермаган ҳолда синовларни бевосита кузатиш имконияти мавжуд эканлигини маълум қиламиз.\nФурсатдан фойдаланиб, ҳурматли педагоглар ва фуқароларимиздан малака (тест) синовлари бўйича кимдир пул ёки бошқа моддий рағбат талаб қилса ёки бирон нохолис ёндашувга гувоҳ бўлишса ҳуқуқни муҳофаза қилувчи органларга, Халқ таълими вазирлиги ҳамда Таълим сифатини назорат қилиш давлат инспекциясига мурожаат этишларини сўраб қоламиз.\nВазирлар Маҳкамаси ҳузуридаги таълим сифатини назорат қилиш давлат инспекцияси.


Тошкент вилоятининг Бўстонлиқ туманида жойлашган ИИВ тасарруфидаги «Оқтош» оромгоҳида бўлган киши ана шундай ҳисларни туяди. «Мўйсафид» тоғлар бағрига кириб бораркансиз, табиат яратган гўзалликнинг беназирлиги ҳайратингизни оширади.\nЁз мавсумида оромгоҳ болажонларга ўз бағрини очади. ИИВ раҳбарияти ташаббуси билан йилнинг бошқа мавсумларида бетакрор табиат қўйнида бўлиш истагида бўлганлар учун оромгоҳда дам олиш имконияти яратилган. Шу сабаб бу ерда йил бўйи ҳордиқ чиқарувчиларни учратиш мумкин.\n– Набираларим билан дам олишга келганимизга бугун тўрт кун бўлди, – дейди пойтахтлик Дилфуза Ҳакимова. – Менга оромгоҳда яратилган шароит, табиат манзаралари жуда ёқди. Набираларимга эса ўйин майдончалари маъқул бўлгани аниқ. Чунки уларни фақат шу ердан топаман.\nОромгоҳда дам олаётган кексаю ёш фикридаги умумий жиҳат бу ердаги табиий муҳитни сақлаб қолишга ўзгача ёндашувни эътироф этишдан иборат. Яъни, оромгоҳда дам олувчиларга қулайлик яратиш билан биргаликда табиатнинг бетакрор кўринишини бузмасликка асосий эътибор қаратилган. Шу боис ўрнатилган ўриндиқлар, кўприклар, қўйингки, ҳар бир жиҳоз табиат ва муҳитга мос кўриниш олган.\n– Ҳудудда 2 та чўмилиш ҳавзаси, футбол ва волейбол майдонлари мавжуд, спортнинг кўплаб турлари билан машғул бўлиш учун шароитлар яратилган, – дейди оромгоҳ раҳбари, полковник Миркомил Мирфайзиев. – Шунингдек, маънавият ва маърифат хонасида бой кутубхона, мусиқа асбоблари ҳам вақтни мазмунли ўтказиш учун дам олувчилар ихтиёрида.\nҚарийб ўн ярим гектар майдонни эгаллаган сўлим маскан ҳудуди тўлиқ кузатув камералари билан жиҳозлангани, айниқса, ўйинқароқ болажонларнинг хавфсизлиги учун катта аҳамиятга эга. Чунки у 10 июндан ёзги болалар оромгоҳига айланади.\n– Ҳар йили бу масканда болалар\n18 кундан уч босқичда ҳордиқ чиқаришар эди. Бу йил кунлар сонини 14 кунга қисқартирган ҳолда тўрт босқичда қабул режалаштирилган. Шунда яна 400 нафардан ошиқ болажонларнинг ёзги таътилни мароқли ўтказишига имконият яратилади. 11 августдан бошлаб эса тоғ бағрида оилавий дам олувчиларга хизмат кўрсата бошлаймиз, – дейди полковник Миркомил Мирфайзиев.\nОромгоҳ ҳудудидаги орасталик бинолар оралаб оқиб ўтувчи беғубор жилға сувларига ҳамоҳанглик касб этган. Беихтиёр, табиатнинг ушбу фараҳбахш оғушида бир неча кун қолгингиз келади.


Четверг, 29 Октябрь 2015 16:09\nЁш тадбиркор — юртга мададкор\nЁшлар ижод саройида “Ёш тадбиркор — юртга мададкор” лойиҳаси ғолибларини тақдирлаш маросими бўлиб ўтди. Тадбир “Камолот” ёшлар ижтимоий ҳаракати томонидан Ўзбекистон Республикаси Марказий банки, тижорат банклари, Савдо-саноат палатаси, Фермерлар кенгаши, “Ҳунарманд” уюшмаси ҳамкорлигида ташкил этилди.\nОлис туманда янги корхоналар\nЗомин туманида жорий йилнинг ўтган тўққиз ойи мобайнида олтита ишлаб чиқариш субъекти фаолият бошлади.\nЧетверг, 29 Октябрь 2015 16:07\nМарғилон шаҳрида қадимдан ҳунармандчиликнинг бир неча тури шаклланиб, асрлар оша авлодлардан-авлодларга мерос сифатида ўтиб келмоқда. Ушбу анъанани изчил давом эттириш, ёшларга ҳунар ўргатиш орқали соҳани янада ривожлантиришга бугун алоҳида эътибор қаратилаётир. Бу борада, айтиш мумкинки, ҳудуддаги миллий ҳунармандчилик касб-ҳунар коллежининг ўзига хос ўрни бор.\nПойтахтимиздаги Ёшлар ижод саройида “Куйла, ёшлигим!” эстрада-вокал танловининг мамлакат босқичи ғолибларини тақдирлашга бағишланган тадбир бўлиб ўтди.\nҚарши шаҳрида “Номоддий маданиятда бахшичилик санъатининг ўрни” мавзуида илмий-амалий анжуман бўлиб ўтди.


15:44 / 10.05.2018 | Durdona | 1971\nАссалому алайкум! Ҳурматли устозлар, мени бир нарса жуда қийнейди. Аллоҳга шкур 10 ёшимдан намозларимни Аллоҳ қодир қилганича ўқийман рўза тутаман. Қишлоқ жойда турганимиз учунми ўша пайтта ҳижоб кийганларга жуда қаттиқ муносабатта бўлишарди ҳатто опамни ҳижобдалиги учун мактабга ҳам кирғазишмасди. ҳатто уйимизга мактаб деректори маҳалла оқсоқоли келиб адамга агар қизингни рўмолини ечтирмасен сани терорист деб ёзиб берамиз дейишган. Шу сабабли адам манга ибодатини тўлиқ қил қизим лекин ҳижоб киймай қўяқол деган. Шундан ман ҳижоб киймай юришга ўрганиб қоганман. Ҳозир 21 ёшдаман 1 та қизим бор. Аллоҳга шукур эрим ҳам иймонли киши. Саволим шуки қандай ҳижобга кирсам бўлади? Қандай дуоларни ўқисам Аллоҳим менга иймонимни мустаҳкамлашимга ва ҳижоб кийишимга ёрдам беради?\nВаалайкум ассалом! Аллоҳ сизни қалбингизга Ўзи рози бўладиган ишни солибди. Буни асло кечиктирманг. Ҳамма вақт “Эй қалбларни бурувчи Зот қалбимни дининг ва тоатингда мустаҳкам қил” деб дуода бўлинг. Шайтон инсонни Аллоҳнинг тоатидан қайтариш учун баъзи бир кишиларни ишга ёллайди. Улар мансаби, обрў, маош каби ўткинчи нарсаларга охиратларини сотиб қўядилар. Сиз айтганингиздек терорист деб туҳмат қилишдан ҳам қайтишмайди. Аллоҳ эса уларга токи тавба қилсинлар деб муҳлат беради. Буни тушунганлар ўзларини ва зурриёдларини лаънатдан сақлаб қоладилар. Валлоҳу аълам!


2 Июл 2019 5920\nМактабгача таълим тизимида махсус вазирлик мавжуд бўлмаган йилларда соҳа тезкор ечим талаб қиладиган қийин вазиятда эди. Хусусан, иш масъул шахсларнинг ноқонуний хатти-ҳаракатларига тааллуқли масалага оид эди. МТВ шаклланиши билан узоқ вақт давомида жойларда ҳокимиятни суиистеъмол қилган ва ҳуқуқбузарликларни содир этганлар устидан назорат кучайди.\nАфсуски, болалар фаровонлигига мутлақо бефарқ бўлганлар ҳалиям учраб туради. МТМ раҳбарлари била туриб қонунга кўра болаларга берилиши керак бўлган нарсалардан уларни маҳрум этиб, ҳуқуқларини поймол этишгача боришмоқда. Бундай ҳолатларни аниқлашга вазирликнинг ички аудит, молиявий ва ҳуқуқий назорат хизмати фаолияти йўналтирилган. Ўтказилган мониторинг натижалари ҳақида МТВ ички аудит хизмати бошлиғи Дилшод НОРМАТОВ сўзлайди:\n– Ўтган йили текширувлар натижасида умумий қиймати 11 миллиард сўмлик молиявий ҳуқуқбузарликлар аниқланди, уларнинг 47,6 фоизи камомад ва ноқонуний харажатларни ташкил этади. 2019 йилнинг биринчи чорагида 5,4 млрд. сўмлик ҳуқуқбузарликлар қайд этилди. Бундан ташқари, давлат харидлари, бюджет маблағларини нотўғри режалаштириш, ортиқча ва бошқа кўплаб соҳаларда ноқонуний хатти-ҳаракатлар аниқланди. МТМда ноқонуний маблағ сарфлаш «ўлик жонлар»га, яъни расман ишга қабул қилинган, аммо аслида ишламайдиган ходимлар ҳиссасига тўғри келади. Болалар боғчалари раҳбарлари, маълум бўлишича, уларнинг иш ҳақларини ўзлаштиришади. «Ўлик жонлар»га эса кейинчалик пенсия тўланадиган иш стажи кетаверади. Ишнинг бундай йўлга қўйилиши охир-оқибат турли кўнгилсизликларга олиб келади, албатта. Агар муассасада «ўлик жонлар» бор бўлса ва уларнинг ҳам вазифасини ишлаётган ходимлар бажарса, турли чалкашликлар юзага келади. Натижада болаларга тарбиячи ва педагоглар томонидан етарлича эътибор берилмайди, бу эса таълим сифатига салбий таъсир кўрсатади.\n«Ўлик жонлар» муаммоси янгилик эмас, бу МТМ раҳбарларининг энг кўп қўллайдиган «севимли» амалиётидир. Баъзан бирор киши муассаса раҳбарлигига қўйиб қўйилади-да, лекин аслида болалар боғчасини бутунлай бошқа ёки бунга умуман алоқаси бўлмаган киши бошқаради. Кўпинча вазифалар мавжуд ходимларнинг зиммасига тушади, уларнинг аксарияти бу каби ишларга тайёр эмас, шу боис бундай функцияларни кўнгилдагидек бажара олмайди. Бу муаммо - мактабгача таълим тизимини ривожлантиришда энг кўп зарар берувчи омиллардан бири ҳисобланади. Бундай ҳолатларни бартараф этиш ва олдини олиш мақсадида вазирлик мунтазам иш олиб бормоқда. Масалан, ҳар бир мактабгача таълим муассасасида жамоатчилик назоратига риоя қилиш учун фаол ота-оналарни ўз ичига олган кузатув кенгаши ташкил этилди.\nҚонунбузарликнинг яна бир кенг тарқалган тури – ишчи-ходимларга сохта мукофот пуллари ва қўшимча маош ёзиш, улар амалда бу маблағларни қўлларига олишмайди. Бундай ҳолатлардан бири Хоразм вилояти Шовот туманидаги 14-сонли мактабгача таълим муассасасида содир бўлган. У ерда беш-олти йил давомида ходимларга иш ҳақи тўлиқ тўланмаган. Баъзи ойлар бепул ишлашган. Бу ҳам етмагандай, уларни маҳаллий фермер хўжалигида ишлашга жалб қилишган. Ушбу муассасани мудиранинг мактабгача таълим муассасасига тарбиячи лавозимига расмийлаштирилган қайнонаси бошқараркан. Умуман олганда, дастлабки ва якуний тафтиш натижаларига кўра, болалар боғчасида 197 млн. сўмдан ортиқ бюджет маблағлари талон-торож қилинган. Фарғона вилояти Олтиариқ туманидаги 16-мактабгача таълим муассасасида текшириш давомида 115 миллион сўмлик иш ҳақи тўланмаган. Текширувлар давомида ота-оналар бадаллари ва ҳомийлик тушумлари болалар боғчаси кассасига кирим қилинмаган ҳолатлар кўплаб аниқланади. ХТВ ва Молия вазирлигининг «Мактабгача таълим муассасалари ва мактаб-интернатлардаги болалар таъминотига ҳақ тўлаш тартиби тўғрисидаги низомни тасдиқлаш ҳақида»ги қарорига мувофиқ болаларни қўллаб-қувватлаш учун тўлов ҳар ойнинг 15 кунидан кечиктирмай амалга оширилиши лозим.\nТўлов механизми шундай – ота-оналар болаларни мактабгача тарбия билан таъминлаш учун пул олиб келишади ва гуруҳ тарбиячисига беради, у эса ўз навбатида, мудира ёки унинг ишончли вакилига беради. Иккинчиси пулни банк кассасига ўтказиши керак. Бу ота-оналар учун ҳам катта хавф. Шундай қилиб, улар беихтиёр мудиралар томонидан маблағларини ноқонуний талон-торож қилиш мумкин бўлган вазиятни юзага келтирадилар. МТМ ходимларига ота-оналардан болалар тарбияси учун нақд шаклда пул олиш қатъиян ман этилади. Шу боис тўловни фақат банкда амалга оширишни сўраймиз.\nБундан ташқари, МТМ раҳбарлари болани боғчага йўлланмасиз қабул қилиш учун пора олиш ҳам ноқонуний даромад манбаига айланган. Бу муаммо кеча ҳам, бугун ҳам пайдо бўлган эмас: болалар боғчаларида жой етишмаслиги туфайли ота-оналарнинг ўзи бундай қонунбузулишларга йўл қўйишади. Энди МТМлар сони кўпайди ва фуқароларнинг ҳуқуқий онги ҳам ўсди. Бироқ болаларни ноқонуний қабул қилиш ҳоллари ҳали-ҳамон қайд этилмоқда. Биринчидан, бу коррупция фактини келтириб чиқаради, иккинчидан, муассасада расман ҳеч ким фарзандингиз учун жавобгар бўлмайди, негаки у расман рўйхатдан ўтмаган.\nҚоидабузарликлар орасида болаларга мўлжалланган озиқ-овқат маҳсулотларини қонунга хилоф равишда ўзлаштириш ҳолатлари ҳам қайд этилган. Бу энг кенг тарқалган ҳолатлардан биридир. МТМда озиқ-овқат маҳсулотларини ташкил этиш сифатини ўрганиш учун махсус комиссиялар тузилмоқда. Комиссия таркибига ҳамшира, тарбиячи, ошпаз, касаба уюшмаси қўмитаси раиси, ота-оналар киритилади. Аммо уларнинг фаолияти ҳам ҳозирча қониқарсиз қолмоқда. Ҳали ҳам камчиликлар аниқланяпти. Аудиторлар мунтазам равишда боғлардаги яширин жойлардан, ҳужжатларга кўра, улар таом тайёрлашда аллақачон ишлатилган озиқ-овқат маҳсулотларини топишади. Қисқача айтганда, маҳсулот болалар столига етиб бормайди. Пойтахтимизнинг Яшнобод туманидаги 596-сонли мактабгача таълим муассасасида тарози платформаси остига ва омборхонага, Сергелидаги 292-сонли МТМда чойшаблар тахлами остига, Хоразм вилоятининг Янгиариқ туманидаги 5-сонли мактабгача таълим муассасасида озиқ-овқатни электр шчитига яширишгани аниқланди. Жиззах шаҳридаги 39-сонли мактабгача таълим муассасасига ташриф буюрилганда, боғ ишчилари қонунбузулишни яшириш учун 27 килограмм гўштни канализация чуқурига ташлаб юборишган. Таъмирлаш, канцелярия товарлари, мебель ва бошқа зарур нарсаларни сотиб олиш учун ажратилган маблағларни ноқонуний ўзлаштириш борасида ҳам катта қоидабузарликлар қайд этилган. Масалан, Жиззах вилояти Зомин туманидаги мактабгача таълим бўлимига шартномада кўрсатилганидан кичикроқ ҳажмли музлатгичлар етказиб берилган, режалаштирилган таъмирлаш учун қурилиш материаллари эса умуман олиб келинмаган.\nТизимда ҳал қилиш лозим бўлган муаммолар кўп. Ишчилардаги ҳуқуқий саводхонликнинг паст даражаси юқорида кўрсатилган оқибатларга олиб келади. МТВ бундай вазиятларни бола ҳуқуқларини қўпол равишда бузиш, деб ҳисоблайди. Мутасадди органлар томонидан тегишли чораларнинг кўрилиши тизимдаги ҳуқуқбузарликларни бартараф этишга қаратилган. Биз фарзандларимиз манфаати учун ҳамма нарсани қилиш, улар учун шароит яратиш йўлида ягона мақсад сари интилмоқдамиз. Бу соҳада меҳнат қилаётган ҳар бир шахс томонидан тартиб ва интизомга риоя қилиш орқали амалга оширилиши мумкин.\nЕвгения Юн ёзиб олди.


Давлат раҳбари Нурсултан Назарбаевнинг Ўзбекистонга Наврўз арафасидаги иш сафари давомида томонлар икки давлат ўртасидаги муносабатларга юқори баҳо бердилар ва уларни янада ривожлантириш имкониятларини муҳокама қилдилар.\nҚозоғистон давлати раҳбари савдо-иқтисод, маданий-гуманитар ва бошқа соҳалардаги ижобий ўзгаришларни таъкидлади. Жумладан, ўзаро маҳсулот алмашинуви ортгани, бизнес ҳамжамиятлари вакиллари ўртасидаги самарали учрашувлар ва алоқалар алоҳида кўрсатилди. Қозоғистон Президенти халқаро ва минтақавий муносабатлар, кун тартибида турган долзарб масалалар юзасидан самарали ҳамкорликни ҳам тилга олди.\nСамарқанд шаҳрига сафар мобайнида Нурсултан Назарбаев Шавкат Мирзиёев билан бирга “Ҳазрати Хизр” меъморий мажмуасини зиёрат қилди ва Ўзбекистон Республикасининг Тўнғич Президенти Ислом Каримовни хотирлади.\nҲар икки халқ учун умумий байрам – Наврўз арафасида Давлат раҳбари Ўзбекистон Республикаси Президенти ҳамроҳлигида қатор тарихий-маданий обидаларни кўздан кечирди.\nakorda.kz, 2018-03-26, 18:49 245


Карантин даврида коммунал тўловларни тўлаш қарийб 2 бараварга камайди – вазирлик\n17:37 / 27.03.2020\nБугунги кунда ичимлик ва оқова сув учун истеъмолчилардан тушадиган тушум даражаси карантин даврига қадар бир кунлик ўртача тушум 4,7 млрд. сўмни ташкил этган бўлса, 26 март куни 2,9 млрд сўмни ташкил этмоқда. Бу салкам 2 бараварга камайишни кўрсатяпти.\nБугун, 27 март куни, Ахборот ва оммавий коммуникациялар агентлиги махсус штабида ташкил этилган брифингда Уй-жой коммунал хизмат кўрсатиш вазирлиги иштирокида брифинг бўлиб ўтди. Вазирлик ахборот хизмати раҳбари Алипоша Ахмедов карантин даврида аҳолининг коммунал тўловларни амалга ошириш даражаси пасайганини маълум қилди.\n«Ичимлик, оқова, иссиқ сув таъминоти корхоналари томонидан кўрсатилаётган хизматларга карантин даврида кечиктирилган тўловлар учун жарималар ва пенялар жорий этилмаслиги ҳамда қарздор истеъмолчилар бўйича судларга даъво аризалари киритилмаслиги, истеъмолчилар ичимлик сув ва канализация ҳамда иссиқ сув тармоқларидан узилмаслиги бу коммунал хизматлар учун тўловларни амалга оширмаслик керак экан, дегани эмас.\nАйни кунларда сув таъминоти корхоналари бир куну-тун давомида аҳолига 3,7 млн.м3 сув етказиб берилмоқда ҳамда 2,4 млн.м3 оқова сувлар чиқариб ташланмоқда. Аҳолига узлуксиз ва сифатли ичимлик сув етказиб бериш учун бир кунда 2,1 млн.кВт электр энергияси сарф қилинади. Ичимлик сувини зарарсизлантириш учун бир кунда 2 тонна хлор, 1,8 тонна гипохлорид ва 4,5 тонна коагулянтлар сарф қилинади.\nШунингдек, 10 тоннадан ортиқ ёнилғи-мойлаш маҳсулотлари ишлатилади. Бундан ташқари, ҳар куни юзага келаётган аварияларни бартараф қилишга ҳам муайян харажатлар талаб этилади.\nШу сабабдан, тўловларни ўз вақтида амалга оширмаслик қарздорликнинг кескин ошиши ва таъминловчи корхоналарнинг молиявий-иқтисодий ҳолати заифлашишига олиб келиши мумкин, бу эса аҳолига узлуксиз ичимлик суви етказиб берилишига салбий таъсир кўрсатиши мумкин.\nМисол учун, бугунги кунда ичимлик ва оқова сув учун истеъмолчилардан тушадиган тушум даражаси карантин даврига қадар бир кунлик ўртача тушум 4,7 млрд. сўмни ташкил этган бўлса, 26 март куни 2,9 млрд сўмни ташкил этмоқда. Бу салкам 2 бараварга камайишни кўрсатяпти.\nФуқаролар учун вазирлик расмий www.mjko.uz веб-сайтида ҳамда телеграм тармоғида @mjko_bot_info махсус истеъмолчилар саҳифаси ташкил этилган ва масофадан туриб онлайн режимида тўловларни амалга ошириш имконияти бор», дея ахборот берди Ахмедов.


Дональд Туск адашининг танқидига жавоб қайтарди - Халқ сўзи\n17:39 11 Июль 2018 Дунё\nЕвропа Кенгаши Президенти Дональд Туск АҚШ раҳбари Дональд Трампнинг НАТОга оид танқидларини асоссиз деб атади. Трамп НАТО аъзоларини ҳарбий альянс мудофааси учун етарли даражада маблағ ажратмаётганликда айблаган эди. Бу ҳақида “The Voice of America” манбаси хабар берди.\n“АҚШнинг Европадан кўра яхшироқ иттифоқчиси йўқ ва бўлмайди. Биз мудофаа учун Россиядан кўпроқ ва Хитой билан тенг маблағ сарфлаяпмиз. Бу хавфсизлигимиз учун сармоя эканини тушунасиз, деган умиддаман, - дея ёзди Туск ўз твиттерида.\nТуск Трампни АҚШ-НАТО алоқаларини қадрлашга ундаган. “Бундай дўстларингиз шундоқ ҳам кўп эмас”, - дея қўшимча қилади у.\nБугун НАТО етакчилари билан учрашувга жўнаб кетиш олдидан Трамп Тускнинг фикрларига муносабат билдирди.\n“Иттифоқчиларимиз кўп, лекин биздан фойдаланиб қолишларига йўл қўймаймиз. Европа Иттифоқи биздан фойдаланяпти”, - деди Трамп.\nТрамп бундан аввалроқ твиттер орқали НАТО аъзоларини яна бир бор танқид остига олган эди.\n“АҚШ уларни ҳимоя қилиш учун бошқа давлатларга қараганда бир неча баробар кўп маблағ сарфламоқда. АҚШ солиқ тўловчилари учун бу адолатдан эмас. Бунинг устига биз Европа Иттифоқи билан савдо бўйича 151 млрд. доллар камомадга эгамиз”, - деб ёзди у.\n2017 йил президент этиб сайлангандан сўнг Трамп НАТО иттифоқчиларини ҳимоя қилиш масаласида АҚШ ўз аҳдига содиқ эканини айтган, аммо айни пайтда аъзо мамлакатларнинг мудофаа учун кам маблағ ажратаётганини танқид қилиб келаётган эди.\nНАТО маълумотига кўра, 2017 йил альянс харажатларининг 70 фоизини АҚШ молиялаштирган.\nНАТОнинг 29 аъзоси иттифоқ учун ўз иқтисодиётлари ҳажмидан келиб чиқиб улуш ажратади. 2006 йил улар ялпи ички маҳсулотларининг 2 фоизини ажратиш бўйича келишиб олган ва буни 2024 йилгача амалга ошириш режалаштирилган. НАТО ҳисоб-китобига кўра, барча аъзо давлатларнинг буни уддалаши даргумон.\nЭслатиб ўтамиз, бир ой аввал Канадада бўлиб ўтган “Катта еттилик” мамлакатлари йиғилиши ҳам келишмовчилик билан якун топган эди. Трамп анжуман охирида қабул қилинган қўшма баёнотни маъқулламаган эди.\nМаълумот учун, бугун Брюсселда НАТО анжумани ўз ишини бошлади. Ундан кейин Трамп Британияга сафар қилиб, у ерда бош вазир Тереза Мэй ва қиролича Елизавета II билан учрашади. Шундан сўнг Хельсинкига жўнаб, 16 июль куни Россия президенти Владимир Путин билан учрашиши белгиланган.


Жума намозида кар-соқовлар учун хона ажратилиб, маъруза сурдо-таржима орқали етказилди – oliymahad.uz\nБугунги кунда мамлакатимизда ҳукуматимиз томонидан келажагимиз ворисларини ҳар тарафлама етук қилиб тарбиялаш борасида кенг кўламли ислоҳотлар олиб борилмоқда.\nАйниқса, имконияти чекланган (кар-соқовлар) шахсларга зарур шарт-шароитлар яратиб бериляпти. «Адолат» СДП Тошкент шаҳар Олмазор тумани кенгаши, 24-Сағбон сайлов округи депутати Луиза Ҳикматова ҳамда хусусий тадбиркор Муҳаммадбобур Ходжаев билан ҳамкорликда Ўзбекистон «VETERAN» жангчи-фахрий ва ногиронлар бирлашмаси қошидаги «IT-ASIA» МЧЖ «Surdo online Uzbekistan» дастури орқали пойтахтимизнинг Олмазор туманидаги «Ат-Термизий» жомъе масжидида имконияти чекланган (кар-соқовлар) инсонларга намоз ўқишлари учун шароит яратиб берилди.\nУлар учун алоҳида хона ажратилиб, мониторга «Surdo online Uzbekistan» дастури ўрнатилди. Сурдо-таржимон масжид имом хатибининг маърузасини сурдо онлайн тарзда имконияти чекланган инсонларга етказиб берди. Ўз ўрнида 12 июль кунги жума номозида «Ат-Термизий» имом хатиби Роббимқул Муҳаммадиев ва жума намозига йиғилган юртдошларимиз мазкур лойиҳани жорий этган саҳоватпеша инсонлар ҳақига дуо қилишди.\n973400cookie-checkЖума намозида кар-соқовлар учун хона ажратилиб, маъруза сурдо-таржима орқали етказилдиno\nОлдинги“Ҳаж – 2019”Кейинги“Вақфмед” дорихонаси ишга тушди